Liga Juara-Juara Asia: JDT tersingkir ‘dibaham’ kelab Jepun
Oleh MUHAMAD ARDIE PUTRA SUHAIMI

19 Ogos 2022, 9:45 pm
PETALING JAYA – Juara Liga Super, Johor Darul Ta’zim (JDT) menerima pengajaran berharga selepas tersingkir pada kempen Liga Juara-Juara Asia (ACL) selepas tewas 0-5 kepada wakil Jepun, Urawa Red Diamonds dalam aksi pusingan 16 terbaik sebentar tadi.
Pada aksi di Stadium Saitama, Jepun itu, skuad Harimau Selatan membariskan kesebelasan terbaik dengan meletakkan Arif Aiman Hanapi, Bergson da Silva dan Fernando Forestieri di jentera serangan.
Pasukan kendalian Hector Bidoglio itu bermula garang dengan Arif Aiman melakukan rembatan daripada luar kotak penalti untuk menguji penjaga gol tuan rumah, Shusaku Nishikawa pada minit ke-3.
Namun, tuah memihak kepada Urawa Red apabila diberikan sepakan penalti pada minit ke-8 yang mudah disempurnakan oleh pemain import, Alexander Scholz.
Pasukan tuan rumah terus menggandakan asakan dan berjaya menambah gol kedua berselang 10 minit kemudian menerusi sepakan percuma menarik yang dilakukan oleh David Morberg.
Morberg yang juga pemain import dari Denmark menambah derita pasukan pelawat pada minit ke-39 sekali gus menyaksikan penjaga gol, Farizal Marlias buat kali ketiga.

Bersambung pada babak kedua, JDT berusaha untuk mencari gol semangat dan hampir berjaya melakukannya menerusi tandukan Forestieri sebelum dikeluarkan pertahanan lawan di atas garisan gol.
Bergson turut melakukan rembatan daripada luar kotak penalti tetapi sedikit tersasar ketika Nishikawa sudah pun tertewas.
Ketika ghairah melakukan asakan, JDT sekali lagi dihukum apabila penyerang gantian, Kasper Junker bijak menyudahkan hantaran Ataru Esaka pada minit ke-84.
Junker dan Esaka sekali lagi bergandingan dengan meledak gol kelima pada masa kecederaan sekali gus mengesahkan kemenangan bergaya 5-0 buat pasukan tuan rumah. – KOSMO ONLINE


Penghuni pusat pemulihan dadah mati dipercayai dibelasah
Oleh ASLIZA MUSA

19 Ogos 2022, 9:55 pm
IPOH – Seorang penghuni pusat pemulihan dadah di Padang Rengas maut dipercayai dipukul warden selepas dia dikatakan mengamuk apabila cubaannya melarikan diri dari pusat itu gagal.
Pemangku Ketua Polis Perak, Datuk Azizi Mat Aris berkata, pihaknya menerima laporan berhubung kejadian itu daripada seorang doktor di Hospital Kuala Kangsar.
Katanya, doktor itu memaklumkan menerima seorang pesakit dalam keadaan tidak sedarkan diri di dalam sebuah kereta yang kemudiannya disahkan telah meninggal dunia.
“Mangsa telah dibawa ke hospital oleh seorang ustaz dan tiga orang warden daripada pusat pemulihan berkenaan pada pukul 8.10 malam kelmarin.
“Mangsa difahamkan telah tidak sedarkan diri sejak pukul 7 malam. Pemeriksaan x-ray yang dijalankan mendapati terdapat kesan luka di dahi selain lebam di muka, mata kiri, dada, kedua-dua kaki dan tangan mangsa,” katanya di sini hari ini.
Menurut beliau, berdasarkan temu bual awal dengan pengasas pusat pemulihan itu, mangsa dikatakan bercakap seorang diri dan cuba melarikan diri dari pusat berkenaan sekitar pukul 1.45 petang hari sama. – KOSMO! ONLINE.


Liga Premier : KUFC belasah Selangor FC II 4-0
Oleh MUSTAQIM MOHAMED

19 Ogos 2022, 7:55 pm
KOTA BHARU – Kelantan United FC (KUFC) membelasah Selangor FC II dengan jaringan 4-0 pada aksi Liga Premier di Stadium Sultan Muhammad IV, di sini sebentar tadi.
Turun dengan misi memburu kemenangan, KUFC terlebih dahulu membuka tirai jaringan pada minit ke-14 menerusi pemain tengah import, Julius Ziggy Ofori hasil serangan balas pantas.
Ziggy Ofori sekali lagi menjaringkan gol kira-kira empat minit kemudian menerusi rembatan kencang pada jarak 25 meter dari gawang Selangor FC II.
Ketinggalan dua jaringan awal, Selangor FC II cuba bangkit, namun gagal menembusi benteng pertahanan tuan rumah sehingga tamat separuh masa pertama.
Bermula babak kedua, skuad pelawat terus melakukan serangan bertali-arus ke gawang KUFC, sebalik tuan rumah hampir mendapat gol ketiga pada minit ke-52.
Bagaimanapun, percubaan penyerang dari Nigeria, Njoku Jacob itu sekadar menggegar tiang gol meskipun sudah berjaya menewaskan penjaga gawang Selangor FC II, Sikh Izhan Nazrel Sikh Azman dalam situasi satu lawan satu.

Bagaimanapun, Jacob membalas kekecewaan tersebut melalui jaringan gol ketiga pasukan tuan rumah pada minit ke-80 selepas menerima hantaran menarik daripada Nik Akif Syahiran Nik Mat. – KOSMO! ONLINE.


Maut dirempuh kereta semasa hantar bekalan ayam
Oleh MUHAMMAD AYMAN GHAFFA

19 Ogos 2022, 7:51 pm
KOTA BHARU – Seorang penjual ayam maut selepas motosikal ditunggangnya dirempuh sebuah kereta yang sedang memotong di laluan bertentangan di Jalan Kota Bharu-Kuala Krai berhampiran Sekolah Menengah Kebangsaan (SMK) Mulong di sini hari ini.
Dalam kejadian kira-kira pukul 2 petang itu, mangsa, Mohammad Syukrie Suludin, 29, meninggal dunia di lokasi kejadian selepas cedera parah pada bahagian kepala.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, mangsa yang menunggang motosikal jenis Yamaha Ego dari arah Kota Bharu menghala ke Ketereh untuk menghantar ayam proses.
Menurutnya, semasa tiba di lokasi kejadian, sebuah kereta jenis Toyota Vios dipandu seorang jururawat yang berada di jalan bertentangan telah masuk ke laluan mangsa.
“Insiden itu menyebabkan kereta tersebut merempuh motosikal Mohammad Syukrie sebelum mangsa tercampak sejauh 50 meter. Kereta yang dinaiki jururawat itu turut terbabas ke laluan bertentangan sejauh 200 meter.
“Mangsa disahkan meninggal dunia di lokasi kejadian manakala wanita berusia 40 tahun itu cedera parah pada bahagian kepala dan tengkuk sebelum dibawa ke Hospital Raja Perempuan Zainab II di sini untuk rawatan lanjut,” katanya dalam satu kenyataan hari ini. – KOSMO! ONLINE


Tiada pilih kasih bantu kerajaan, rakyat Selangor
Oleh ISKANDAR SHAH MOHAMED

19 Ogos 2022, 11:43 pm
SHAH ALAM – Peruntukan RM6.3 bilion diluluskan Kerajaan Persekutuan bagi pembangunan dan projek tebatan banjir di Selangor membuktikan tiada istilah ‘pilih kasih’ bagi membantu rakyat negeri itu.
Menteri Pembangunan Usahawan dan Koperasi, Tan Sri Noh Omar berkata, pelbagai bantuan sentiasa disalurkan kepada Kerajaan Selangor biarpun berbeza tampuk pemerintahan dan ideologi politik.
Katanya, isu banjir semestinya menjadi fokus utama yang membelenggu rakyat negeri ini sejak sekian lama.
“Itu antara faktor kerajaan Persekutuan meluluskan peruntukan RM4.7 bilion bagi projek tebatan banjir dalam tempoh jangka masa panjang.
“Walaupun tidak berada dalam kerajaan yang sama, kita tetap terus mendahulukan keperluan dan kebajikan rakyat termasuk di negeri pembangkang,” katanya selepas merasmikan Majlis Graduasi Program Bimbingan Institut Keusahawanan Negara (INSKEN) 2022 di sini, malam ini.-KOSMO! ONLINE.


Mahkamah: Hisyam tidak akan berhujah pada prosiding Selasa depan
Oleh KOSMO!

19 Ogos 2022, 7:46 pm
PUTRAJAYA – Peguam Hisyam Teh Poh Teik yang mewakili Datuk Seri Najib Tun Razak sekali lagi memberitahu Mahkamah Persekutuan di sini beliau tidak akan membuat sebarang hujahan dalam prosiding rayuan akhir kes penyelewengan dana Syarikat SRC International Sdn. Bhd. membabitkan Najib pada Selasa depan.
Beliau mengulangi pendirian itu selepas Timbalan Pendakwa Raya Kanan, Datuk V. Sithambaram selesai berhujah di hadapan lima panel hakim dipengerusikan oleh Ketua Hakim Negara, Tun Tengku Maimun Tuan Mat.
Bagaimanapun Tengku Maimun menegaskan bahawa, pihak pembelaan mempunyai tiga hari untuk membuat persediaan bagi hujahan.
“Tuan Haji (Hisyam), seperti yang saya nyatakan sebelum ini, tiada penangguhan akan diberikan. Dalam rekod mahkamah, awak juga masih peguam (Najib),” kata Ketua Hakim Negara, Tun Tengku Maimun Tuan Mat.
Sebelum mahkamah berhenti bersidang menyatakan, beliau tidak akan membuat sebarang hujahan balas.
Tengku Maimun: Awak ada tiga hari, Sabtu, Ahad dan Isnin untuk bersedia. Tidak perlu memfailkan hujahan bertulis, hujah sahaja secara lisan.
Peguam Hisyam: Saya tidak akan membuat hujahan.

Tengku Maimun: Walaupun secara lisan?
Peguam Hisyam: Walaupun secara lisan.
Tengku Maimun: Tuan Haji ada tiga hari untuk bersedia, esok Sabtu, Ahad dan Isnin.
Peguam Hisyam: Saya tidak akan membuat hujahan.
Tengku Maimun: Tiga hari untuk bersedia, tidak perlu failkan hujahan bertulis, hujah sahaja secara lisan.
Peguam Hisyam: Tiada hujahan.
Sebelum prosiding tamat, peguam itu turut memohon agar mahkamah dapat menangguhkan prosiding sehingga Khamis depan kerana mempunyai prosiding kes lain. – KOSMO! ONLINE.


Ribut petir di Pantai Timur, Sarawak malam ini
Oleh AZMI NORDIN

19 Ogos 2022, 8:25 pm
Name(required)

Email(required)

Website

Message

Submit

PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat melibatkan beberapa kawasan Pantai Timur dan Sarawak malam ini.
MetMalaysia menerusi hantaran Facebook memaklumkan, cuaca buruk itu meliputi negeri Kelantan di daerah Gua Musang dan Terengganu di Hulu Terengganu.
“Seterusnya negeri Pahang melibatkan kawasan Rompin dan Sarawak di Sri Aman, Sarikei (Pakan dan Julau), dan Sibu (Kanowit),”katanya hari ini.
Amaran ribut petir dan hujan lebat tersebut adalah sehingga pukul 10 malam ini. – KOSMO! ONLINE.


Tular kakitangan Imigresen ‘halau’ orang awam
Oleh MOHD YUNUS YAKKUB

19 Ogos 2022, 10:38 pm
SHAH ALAM – Berang tidak mendapat layanan sewajarnya ketika membuat pasport mencetuskan pertengkaran antara seorang lelaki dan kakitangan Imigresen di kaunter Imigresen Pusat Transformasi Bandar (UTC) , Seksyen 14 di sini, baru-baru ini.
Kejadian kira-kira pukul 8.30 malam pada 10 Ogos lalu kemudiannya tular menerusi video berdurasi 26 saat di aplikasi TikTok dengan lelaki itu dihalau kakitangan Imigresen.
Lelaki berusia 50 tahun itu turut membuat laporan polis susulan insiden tersebut di Balai Polis Sri Muda dengan laporan itu kemudian juga tular di media sosial.
Berdasarkan laporan polis tersebut, lelaki yang bekerja sendiri itu telah hadir ke kaunter Imigresen di Kuala Selangor kira-kira pukul 3 petang bersama anak-anaknya.
Namun dimaklumkan sistem tidak berfungsi dan kemudiannya lelaki itu telah pergi ke kaunter Imigresen di UTC, Seksyen 14 kira-kira pukul 4.30 petang hari sama.
“Bagaimanpun, lelaki itu sekali lagi dimaklumkan sistem angka giliran telah habis dengan hanya 200 nombor sahaja dikeluarkan sehari di kaunter Imigresen UTC tersebut.

“Lelaki itu meminta anggota bertugas supaya meletakan Notis Pemberitahuan secara rasmi tetapi tiada apa-apa tindakan,” katanya.
Tambah laporan itu, pegawai yang bertugas telah memberikan nombor giliran iaitu 1201 dan 1202 kepada anak-anak lelaki tersebut kira-kira pukul 6.30 petang.
Apabila nombor giliran salah seorang anaknya telah selesai dan tiba giliran satu lagi nombor dipanggil didapati pegawai terlibat di kaunter kemudian memaklumkan sistem Jabatan Pendaftaran Negara (JPN) tidak berfungsi dan akan dipanggil semula pukul 8 malam.
“Selepas setengah jam berlalu didapati nombor giliran anak lelaki itu tidak dipanggil walaupun nombor terkini pada waktu tersebut telah menjadi 1211.
“Disebabkan itu, lelaki itu seterusnya telah ke kaunter untuk berjumpa dengan salah seorang penyelia lelaki di Jabatan Imigresen bagi mendapatkan penjelasan. Namun, dipertikaikan kenapa tidak pergi kaunter,” ujarnya.
Mengulas lanjut, lelaki itu yang tidak berpuas hati kerana seakan dipermainkan telah hilang kawalan lalu menendang tiang besi.
“Secara tiba-tiba seorang pegawai wanita Imigresen yang berada di belakang sebuah kaunter terus menjerit, menghentak meja, memaki hamun dan memberikan amaran tidak membenarkan lelaki itu dan keluarganya berurusan di Imigresen UTC pada masa akan datang,” katanya.
Sementara itu, Ketua Polis Daerah Shah Alam, Asisten Komisioner Mohd. Iqbal Ibrahim dalam kenyatannya mengesahkan menerima laporan itu dan siasatan mendapati tiada berlakunya unsur jenayah.
“Pengadu membuat laporan adalah lebih kepada tidak berpuas hati terhadap layanan diberikan dan kes dirujuk kepada Jabatan Imigresen Selangor utk siasatan dalaman pihak mereka,” jelasnya. -KOSMO! ONLINE.


McDonald’s nafi dakwaan pelanggan burger makin mengecut
Oleh KOSMO!

19 Ogos 2022, 6:30 pm
CANBERRA, Australia – Rangkaian restoran makanan segera McDonald’s di Australia menafikan bahawa saiz burgernya telah mengecil seperti didakwa oleh segelintir pelanggan, lapor akhbar Daily Star UK  semalam.
Penafian dibuat selepas satu kumpulan penggemar hidangan Mcdonald’s, McFans memulakan teori konspirasi di laman Facebook bahawa hidangan tersebut berubah menjadi hidangan saiz kanak-kanak.
Kumpulan tersebut menyiarkan penemuan mereka yang mendakwa bahawa burger seperti sandwic Fillet-O-Fish dan McChicken telah ‘mengecut’.
“Adakah Mc Donald Filet-O-Fish sentiasa sekecil ini? Saya tidak ingat ia adalah bersaiz mini yang sesuai untuk hidangan kanak-kanak seperti ini?,”tulis seorang pelanggan yang marah.
“Harga melambung, produk semakin mengecil,” komen seorang lagi.
Bagaimanapun, Mcdonald’s menafikan sekeras-kerasnya tuduhan tersebut yang dianggap dakwaan palsu.

“Tiada perubahan pada saiz burger.
“Kami komited untuk menawarkan pelanggan kami kualiti terbaik, burger enak yang menampilkan 100 peratus ayam dan daging lembu Australia,” kata seorang jurucakap McDonald’s. – Agensi


Budak perempuan gigit ular hingga mati
Oleh KOSMO!

19 Ogos 2022, 6:00 pm
ANKARA, Turkiye – Seorang kanak-kanak perempuan berusia dua tahun di Turkiye melakukan sesuatu di luar jangkaan apabila menggigit seekor ular hingga mati, lapor stesen penyiaran NDTV baru-baru ini.
Kejadian pelik lagi mengejutkan itu berlaku di Kampung Kantar, dekat Bingol pada 10 Ogos lalu.
Kanak-kanak  dikenali sebagai SE itu dikatakan sedang bermain dengan ular tersebut di laman belakang rumah apabila reptilia itu mematuknya.
Berang dengan situasi itu, SE bertindak menggigit semula ular itu sehingga haiwan itu mati.
Jiran SE bergegas ke lokasi kejadian di belakang rumah mangsa selepas mendengar jeritan kuat kanak-kanak itu.
“Jiran memberitahu dia melihat SE sedang menggigit ular sepanjang 50 sentimeter di mulutnya dan terdapat kesan gigitan ular di mulutnya.

“Mereka memberikan bantuan kecemasan kepada SE sebelum membawanya ke hospital untuk rawatan tetapi doktor mengesahkan anak saya tidak mengalami sebarang kecederaan,” kata bapanya, Mehmet Ercan.
SE dipercayai digigit dan menggigit ular yang tidak berbisa memandangkan tiada sebarang kesan racun dikesan pada tubuh kanak-kanak itu. – Agensi


Dua beradik mati sebab berebut rumah pusaka
Oleh LUQMAN RIDHWAN MOHAMED NOR

19 Ogos 2022, 6:12 pm
IPOH – Rasa tidak puas hati berhubung urusan pembahagian harta pusaka menjadi punca pertengkaran dua adik beradik sehingga menyebabkan mereka maut dalam kejadian di sebuah rumah di Housing Trust di sini semalam.
Pemangku Ketua Polis Perak, Datuk Azizi Mat Aris berkata, kejadian itu melibatkan dua beradik berusia 67 dan 70 tahun.
“Kejadian dipercayai berpunca daripada rasa tidak puas hati terhadap harta pusaka iaitu sebuah rumah didiami mereka,” katanya dalam satu kenyataan hari ini.
Kosmo! semalam melaporkan seorang lelaki warga emas maut dengan beberapa kesan tikaman disyaki dilakukan abang kandungnya yang kemudian dipercayai membunuh diri.
Azizi memberitahu, bedah siasat yang dijalankan di Hospital Raja Permaisuri Bainun di sini hari ini mengesahkan luka akibat tikaman pada leher menjadi punca kematian mangsa yang berusia 67 tahun.
“Selain itu, terdapat beberapa kesan tikaman pada muka dan leher mangsa,” katanya.

Bagi abang mangsa pula, pasukan perubatan mengesahkan punca kematian lelaki itu disebabkan tekanan pada bahagian leher akibat tindakan menggantung diri. – KOSMO! ONLINE


Fakhrul dinobat raja pecut SUKIPT 2022
Oleh MUHAMMAD RIDUAN MOHD HANAFIAH

19 Ogos 2022, 6:32 pm
TANJONG MALIM – Atlet Universiti Tenaga Nasional (UNITEN), Muhammad Fakhrul Abdul Aziz dinobatkan sebagai raja pecut baharu pada temasya Sukan Institusi Pengajian Tinggi (SUKIPT) 2022 selepas melakukan catatan 10.37 saat sebentar tadi.
Pelari berusia 21 tahun menyifatkan kemenangan pada aksi 100 meter (m) akhir di Stadium Universiti Pendidikan Sultan Idris (UPSI) tersebut adalah permulaan terbaik selepas dua tahun tidak beraksi gara-gara pandemik Covid-19.
Justeru, atlet dari kelahiran Pulau Pinang tersebut berharap kejayaan itu sebagai perangsang terbaik menuju ke Sukan Malaysia (SUKMA) yang berlangsung pada bulan depan.
“Alhamdulillah ini rezeki Allah bagi. Walaupun saya tak bertanding lebih dua tahun atas sebab-sebab tertentu, tapi saya berjaya melakukannya di sini
“Pada perlumbaan akhir itu, saya langsung tidak memikirkan mengenai lawan saya meskipun terdapat pelari kebangsaan. Apa yang saya mahu buat adalah untuk berlari dengan baik.
“Selepas ini saya mahu fokus kepada SUKMA dan mahu buat lebih daripada ini untuk mencerahkan peluang saya meraih tempat dalam skuad kebangsaan,” katanya.

Perak dimenangi atlet Universiti Malaysia Perlis (UniMAP), Mohamad Raimi Mustaffa dengan catatan masa 10:87s manakala gangsa dimenangi wakil tuan rumah Muhammad Yusridzwan Danial Yusof (10.88s).
Sementara itu, gelaran ratu SUKIPT 2022, menjadi milik atlet dari Universiti Malaysia Sabah (UMS), Nur Aishah Rofina Aling yang menamatkan perlumbaan 100m wanita dengan catatan mata 12.25s.
NUR AISHAH ROFINA
Perak dan gangsa dimenangi atlet Universiti Putra Malaysia (UPM), Eng May Xin Winnie (12.59s) dan Darshini K. Murugan (13.04s).
“Alhamdulillah saya gembira dengan perlumbaan saya hari ini. Untuk pengetahuan catatan masa yang dilakukan saya ini merupakan catatan peribadi terbaik saya tahun ini.
“Selepas ini saya mah memberi tumpuan untuk buat yang terbaik pula di SUKMA yang akan berlangsung pada bulan depan,”ujarnya. KOSMO! ONLINE


Lelaki bogel keluar dari trak kemalangan
Oleh KOSMO!

19 Ogos 2022, 7:30 pm
LOS ANGELES, California – Seorang pemandu yang terbabit dalam satu kemalangan di Los Angeles mengejutkan orang ramai apabila dia keluar dari kenderaannya tanpa seurat benang, lapor akhbar New York Times kelmarin.
Kemalangan melibatkan dua buah kenderaan itu berlaku sejurus sebelum pukul 12.30 tengah hari Jumaat minggu lalu di persimpangan Victory Boulevard dan Lester Avenue di Van Nuys, kata polis.
Dalam kejadian itu, bahagian kanan hadapan sebuah trak berwarna biru melanggar bahu jalan.
Rakaman oleh seorang individu yang kebetulan berada di tempat kejadian dan memuat naikknya di laman Twitter menunjukkan seorang lelaki bogel keluar dari trak biru itu melalui pintu bahagian tempat duduk penumpang.
Dia tidak menunjukkan tanda-tanda mengalami kecederaan dan sebelah tangannya pula memegang pakaian. Lelaki yang identitinya tidak diketahui  itu kemudian dengan tenang berjalan meninggalkan tempat kejadian sambil mencampakkan pakaian yang dipegang.
Menurut Jabatan Polis Los Angeles, tiada siapa mengalami kecederaan serius dalam kemalangan itu.  – Agensi


[KEMASKINI] Treler terjunam: Pemandu miliki 22 saman trafik
Oleh ASLIZA MUSA

19 Ogos 2022, 6:29 pm
IPOH – Pemandu treler yang terbabas hingga menyebabkan kenderaan dipandunya terjatuh dari laluan lebuh raya ke Jalan Kuala Kangsar di sini, mempunyai 22 rekod saman atas pelbagai kesalahan trafik.
Ketua Polis Daerah Ipoh, Asisten Komisioner Yahaya Hassan berkata, daripada jumlah itu, empat saman membabitkan kesalahan kemalangan.
Katanya, semakan juga mendapati, treler yang terlibat dalam nahas itu mempunyai 41 rekod saman trafik terkumpul.
“Ujian saringan air kencing telah dilakukan ke atas lelaki berusia 50 tahun itu dan mendapati bebas daripada pengaruh dadah.
“Malah, hasil pemeriksaan juga mendapati, lelaki terbabit tidak memandu di bawah pengaruh alkohol ketika kemalangan berlaku,” katanya di sini hari ini.
Keadaan sebuah treler yang terbabas dan terjunam ke bawah jambatan jalan Kuala Kangsar menghala ke Ipoh berhampiran Taman Wing Onn, Ipoh hari ini. Gambar MUHAMAD NAZREEN SYAH MUSTHAFA
Menurut beliau, kemalangan itu menyebabkan pemandu treler cedera ringan manakala tiada kemalangan jiwa membabitkan pengguna jalan raya lain. – KOSMO! ONLINE.


Mahkamah: 2 peguam wakili Tommy, bantahan Najib ditolak
Oleh NORLIZAH ABAS

19 Ogos 2022, 6:24 pm
KUALA LUMPUR – Mahkamah Tinggi di sini hari ini memutuskan dua peguam dari Tetuan Tommy Thomas boleh mewakili bekas Peguam Negara itu dalam tuntutan saman RM1.9 juta yang dikemukakan oleh Datuk Seri Najib Tun Razak terhadap beliau.
Perkara itu ditetapkan oleh Hakim Datuk Ahmad Bache selepas menolak permohonan peguam Datuk Firoz Hussein Ahmad Jamaluddin yang mewakili bekas Perdana Menteri agar kedua-duanya digugurkan daripada mewakili Tommy.
Mahkamah berpendapat Alan Adrian Gomez dan Mervin Lai Wei Shiung yang juga rakan kongsi firma guaman itu mempunyai hak di sisi undang-undang (locus standi) untuk mewakili Tommy dalam tuntutan saman tersebut.
Hakim Ahmad berpuas hati bahawa Peguam Negara Tan Sri Idrus Harun telah mengeluarkan surat lantikan (fiat) pada 29 Julai lalu kepada kedua-dua peguam itu.
Ujar Hakim Ahmad, Peguam Negara telah mempertimbang semua keadaan dan keperluan yang membolehkan kedua-dua peguam berkenaan bertindak mewakili defendan secara profesional.
Pada 12 Ogos lalu, Firoz membantah pelantikan kedua-duanya atas alasan tindakan itu tidak sesuai kerana sukar untuk mengekalkan kebebasan profesional dan bertindak secara objektif dalam tindakan saman itu.

Hujah beliau, Tommy selaku defendan pertama merupakan pengasas dan kini konsultan firma guaman tersebut manakala kedua-duanya yang merupakan rakan kongsi juga mempunyai kepentingan wang secara bersama dalam firma berkenaan.
Mahkamah bagaimanapun menolak penghujahan itu atas alasan firma guaman itu dan kedua-dua rakan kongsinya tidak mempunyai hubung kait dengan pertikaian di antara Najib dan Tommy. – KOSMO! ONLINE


Lelaki tarik ekor harimau untuk kandungan media sosial
Oleh KOSMO!

19 Ogos 2022, 7:00 pm
MUMBAI, India  – Seorang lelaki menjadi mangsa kecaman netizen apabila sebuah video memaparkan tindakannya menarik ekor harimau bintang tular di laman sosial, lapor stesen penyiaran NDTV  baru-baru ini.
Dalam klip berdurasi 20 saat yang dikongsi oleh pegawai Perkhidmatan Hutan India (IFS), Parveen Kaswan di Twitter, seorang lelaki dilihat memegang ekor harimau bintang itu dengan kedua-dua belah tangannya.
Haiwan itu dilihat cuba melepaskan diri daripada cengkamannya tetapi gagal.
“Harimau bintang itu mati”, tulis teks pada video itu.
Lokasi di mana video itu dirakam tidak dapat dipastikan,  namun menurut Parveen, dia  mengecam perbuatan itu dan menegaskan bahawa haiwan liar tidak seharusnya diperlakukan sedemikian.
“Ini bukan cara untuk mengendalikan atau merawat rakan hidupan liar. Mereka juga makhluk hidup. Berhati-hati,” tulisnya.

Sejak disiarkan, klip itu telah menerima lebih daripada 73,000 tontonan. Ramai yang terkejut melihat harimau bintang itu diperlakukan sebegitu dan meluahkan rasa kecewa mereka. – Agensi


Mahkamah: Tolak permohonan 2 individu batal saman Siti Nordiana
Oleh NUZULSHAM SHAMSUDDIN

19 Ogos 2022, 6:04 pm
KUALA LUMPUR – Mahkamah Tinggi di sini hari ini menolak permohonan dua daripada lima individu yang disaman penyanyi Siti Nordiana Alias untuk membatalkan saman difailkan penyanyi itu terhadap mereka berhubung dakwaan fitnah di platform media sosial Instagram.
Dua individu itu ialah Pegawai Perhubungan Awam Syarikat Rakaman FMC Music Sam Musyadzafar Samin, 44, dan jurusolek artis bebas Razidah Ahmad Senusi, 43.
Perkara itu dimaklumkan peguam Abang Azlan Abang Ariffin yang mewakili Siti Nordiana, 38, selaku plaintif selepas prosiding kes secara dalam talian di hadapan Pesuruhjaya Kehakiman Dr. John Lee Kien How @ Mohd.Johan Lee.
Menurut peguam itu, mahkamah turut memerintahkan kedua-dua defendan tersebut membayar kos RM3,000 kepada Siti Nordiana.
“Mahkamah menolak permohonan itu atas alasan antaranya terdapat asas fitnah dalam pernyataan tuntutan plaintif. Tarikh 27 September ini ditetapkan untuk pengurusan kes, seterusnya” kata peguam itu ketika dihubungi di sini hari ini.
Terdahulu Sam Musyadzafar dan Razidah masing-masing merupakan defendan keempat dan kelima telah memfailkan permohonan untuk membatalkan saman tersebut pada 24 Januari lalu.

Pada prosiding hari ini, Sam Musyadzafar diwakili peguam Zeti Zulfah Zulkifli @ Hassan manakala Razidah diwakili Muhammad Aliff Haiqal Roslan.
Pada Julai tahun lalu, Siti Nordiana, 37, atau Nana memfailkan saman itu menerusi menerusi Tetuan Abang Azlan & Associates di Mahkamah Sesyen Sivil di sini dengan menamakan Mohd. Razlan Mohamed Yusof atau Lan Solo, isterinya Nur Sheila Hassim dan Zuraidah Badron atau Syura masing-masing sebagai defendan pertama hingga ketiga. – KOSMO! ONLINE


Kesedaran potensi francais perlu diperhebatkan
Oleh ISKANDAR SHAH MOHAMED

19 Ogos 2022, 6:08 pm
SHAH ALAM – Kesedaran mengenai potensi perniagaan francais perlu diperhebatkan tanpa mengira individu yang mahu berjinak dengan perniagaan atau sudah memiliki rangkaian produk sendiri.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, francais menjadi model perniagaan yang lebih pantas berkembang dan terjamin berbanding konsep konvensional.
“Perniagaan francais lazimnya sudah bertapak dengan jenama kukuh dan mempunyai sistem perniagaan yang sudah teruji dengan baik. Jadi, bakal francais juga tidak perlu mengeluarkan modal besar untuk mempromosikan perniagaan.
“Justeru, kesedaran kepada masyarakat mengenai francais perlu lebih diperluaskan di seluruh negara kerana  berpotensi tinggi mengembangkan lagi perniagaan sedia ada,” katanya selepas merasmikan Program Jelajah Franchise Bay (PJFB) 2022 peringkat negeri Selangor di pusat beli belah Aeon di sini, hari ini.
PJFB siri keempat disertai 20 syarikat francais tempatan itu merangkumi sesi pameran yang bertujuan memberi pendedahan mengenai sistem perniagaan, pakej latihan dan pembiayaan disediakan kerajaan.
Jelas Rosol, usaha KPDNHEP membangunkan industri francais dapat dilihat daripada statistik Laporan Tahunan Perniagaan Francais ( LTPF ) pada 2020 menunjukkan nilai jualan syarikat francais meningkat sebanyak 9.7 peratus kepada RM14.6 bilion berbanding RM13.3 bilion pada tahun. – KOSMO! ONLINE.


Sultan Nazrin berkenan sampaikan Anugerah Merdeka 2022
Oleh MOHD RASDAN AHMAD

19 Ogos 2022, 5:43 pm
KUALA LUMPUR – Sultan Perak, Sultan Nazrin Muizzuddin Shah berkenan menyampaikan anugerah kepada lima penerima Anugerah Merdeka 2022 dan satu Anugerah Harapan Merdeka di sini hari ini.
Baginda yang juga merupakan Penaung Diraja dan Pengerusi Amanah Anugerah Merdeka berangkat ke majlis berkenaan diiringi Raja Permaisuri Perak, Tuanku Zara Salim.
Dalam majlis yang diadakan di Hotel Grand Hyatt Kuala Lumpur itu, enam penerima anugerah tersebut telah dipilih berdasarkan kejayaan cemerlang dan sumbangan besar mereka kepada rakyat Malaysia dan negara.
Presiden dan Ketua Pegawai Eksekutif Kumpulan Petronas dan Ahli Lembaga Pemegang Amanah Merdeka Award Trust (MAT), Datuk Tengku Muhammad Taufik berkata, pengiktirafan Anugerah Merdeka membuka jalan untuk memupuk kecemerlangan meskipun ketika negara mengharungi cabaran yang belum pernah dilihat sebelum ini.
“Tokoh-tokoh penerima Anugerah Merdeka cekal meneruskan usaha murni mereka dengan penuh semangat ke arah mencipta masa depan yang mampan untuk semua.
“Mereka gigih meniupkan semangat ke dalam makna merdeka di hati kita sekaligus membuktikan kecekalan Malaysia menempuhi ujian demi ujian, untuk terus bertahan dan bangkit menyahut panggilan untuk memupuk lagi keamanan, kemakmuran dan kemajuan negara tercinta ini,” jelas beliau ketika berucap pada majlis tersebut hari ini.

Enam penerima Anugerah Merdeka 2022 mengikut kategori ialah; Pendidikan dan Komuniti diterima oleh Teach For Malaysia, Alam Sekitar: Global Environment Centre (GEC), pencapaian Ilmiah Cemerlang: Prof. Datuk Dr. Siti Zuraina Abdul Majid, kesihatan, Sains dan Teknologi: Datuk Prof. Dr. Adeeba Kamarulzaman serta sumbangan Cemerlang Buat Rakyat Malaysia: Datuk Dr. Annabel Teh Gallop.
Sementara Anugerah Harapan Merdeka yang julung kali diadakan diterima oleh Samuel Isaiah atas sumbangan cemerlang serta komitmen beliau untuk meningkatkan dan memartabatkan taraf pendidikan Orang Asli dan melatih para guru untuk meningkatkan kualiti pendidikan secara keseluruhan.
Tahun ini, pencarian para penerima anugerah telah dianjurkan secara meluas dengan lebih 300 individu dan organisasi berkaliber tinggi dan cemerlang serta memberi impak yang mampan dalam usaha kerja mereka telah dipertimbangkan dalam pemilihan penerima anugerah.
Setakat hari ini, jumlah keseluruhan penerima Anugerah Merdeka sejak tahun 2008 adalah 57 individu dan enam organisasi.
Setiap penerima Merdeka Award akan dianugerahkan dengan Piala Merdeka Award, Sijil Pengiktirafan dan hadiah wang tunai, manakala penerima Anugerah Harapan Merdeka akan dianugerahkan dengan Sijil Pengkitirafan dan hadiah wang tunai. – KOSMO! ONLINE.


Aksi lelaki curi duit tabung masjid dirakam CCTV
Oleh MOHD YUNUS YAKKUB

19 Ogos 2022, 4:31 pm
SHAH ALAM – Perbuatan seorang lelaki mencuri duit tabung Masjid Nahdhah Seksyen 18 di sini pada awal pagi semalam berjaya dirakam televisyen litar tertutup (CCTV).
Suspek dikatakan melakukan jenayah curi itu antara pukul 4.18 hingga 4.30 pagi menggunakan pembaris besi.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya menerima laporan berhubungnya semalam selepas ahli jawatankuasa masjid berkenaan membuat semakan terhadap CCTV kira-kira pukul 11.15 pagi hari sama.
Katanya, berdasarkan semakan itu mendapati lelaki itu mencuri menggunakan pembaris besi dengan berulang antara lima hingga enam kali.
Menurutnya, setiap kali perbuatan suspek itu didapati melibatkan RM1.
“Masjid berkenaan berpagar dan berkunci serta tiada pengawal keselamatan yang bertugas.

“Empat daripada lapan buah CCTV berjaya merakam aksi pencuri tersebut yang memasuki kawasan masjid dengan berjalan kaki dan memanjat tembok bahagian belakang masjid,” katanya dalam kenyataan hari ini.
Justeru, usaha mengesan suspek sedang dijalankan dan orang ramai yang mempunyai diminta menghubungi Penolong Pegawai Penyiasat, Sarjan Anis Shafinas di talian 017-2944535.
Kes disiasat mengikut Seksyen 380 Kanun Keseksaan. -KOSMO! ONLINE


Lagu Janet Jackson boleh sebabkan komputer riba ‘crash’
Oleh KOSMO!

19 Ogos 2022, 5:00 pm
LONDON – Lagu hit popular nyanyian Janet Jackson, Rhythm Nation didakwa memiliki nada frekuensi unik yang boleh mengganggu sistem perisian sesetengah komputer riba model lama, lapor portal berita MailOnline semalam.
Isu tersebut didedahkan oleh jurutera perisian utama Microsoft, Raymond Chen dalam blognya, The Old New Thing. Dia berkata, kekerapan lagu itu sepadan dengan frekuensi yang dikeluarkan oleh cakera keras komputer riba.
Ia dipanggil frekuensi bergema iaitu frekuensi semula jadi objek.
Perisian komputer riba mengalami gangguan apabila terdedah kepada bunyi tertentu yang dikeluarkan daripada sumber yang membawa getaran melalui udara ke kaca.
Frekuensi unik dalam lagu Jackson itu juga ditemui oleh ‘pengilang komputer utama’ yang turut mendapati komputer riba berhampiran dengan komputer yang sedang memainkan lagu Rhythm Nation turut mengalami gangguan.
Microsoft mengisytiharkan Rhythm Nation sebagai kelemahan keselamatan berlabel CVE-2022-38392.

Isu tersebut telah diselesaikan selepas pengeluar menambah ‘penapis tersuai dalam saluran paip audio yang mengesan dan mengalih keluar frekuensi yang menyebabkan gangguan semasa audio dimainkan’. – Agensi


Sulaiman enggan ulas projek Melaka Gateway
Oleh MUHAMMAD SHAHIZAM TAZALI

19 Ogos 2022, 5:10 pm
MELAKA – Ketua Menteri Melaka, Datuk Seri Sulaiman Md. Ali enggan mengulas berhubung status projek Melaka Gateway yang didakwa belum mengemukakan laporan Penilaian Kesan Alam Sekitar (EIA).
Beliau ketika ditemui pemberita sebaliknya meminta pihak yang melemparkan dakwaan tersebut mendapatkan penjelasan lanjut daripada sumber mereka.
Tegas beliau, buat masa kini tiada keperluan untuk kerajaan negeri memberi pandangan atau menjawab pertanyaan berhubung isu berkenaan.
“Itu kata dia. Dia yang bercakap, tanya pada sumber dari mana dapat (maklumat). Saya tidak mahu komen benda (dakwaan) ini,” katanya pada sidang akhbar selepas Majlis Penyampaian Watikah Jawatankuasa Pembangunan dan Keselamatan Kampung (JPKK) di sini, hari ini.
Sebelum ini, Ahli Parlimen Kota Melaka, Khoo Poay Tiong menggesa kerajaan negeri dan Jabatan Alam Sekitar (JAS) Melaka menghentikan segera projek Melaka Gateway kerana didakwa belum mengemukakan laporan EIA.
Menurut Poay Tiong, jawapan bertarikh 8 Ogos 2022 daripada Kementerian Alam Sekitar dan Air ketika sesi Parlimen lalu menyatakan pemaju, KAJ Development Sdn. Bhd. masih belum menyerahkan laporan bagi penilaian dan kelulusan Ketua Pengarah Alam Sekitar di bawah Seksyen 34A, Akta Kualiti Alam Sekeliling 1974 (Akta 127).

“Kegagalan Melaka Gateway mengemukakan laporan EIA bertentangan dengan seksyen berkaitan dan Perintah Kualiti Alam Sekeliling serta Penilaian Kesan Kepada Alam Sekeliling 2015,” katanya. – KOSMO! ONLINE


Prestasi Perbelanjaan Peruntukan Pembangunan catat 50.35 peratus
Oleh MOHD RIDZAUDDIN ROSLAN

19 Ogos 2022, 4:26 pm
PUTRAJAYA- Prestasi Perbelanjaan Peruntukan Pembangunan (DE) Tahun 2022 setakat 15 Ogos 2022 dilapokan mencatat peningkatan sehingga 50.35 peratus berbanding 15 April lalu hanya mencatatkan sebanyak 26.4 peratus.
Susulan itu, Perdana Menteri, Datuk Seri Ismail Sabri Yaakob berkata, semua kementerian digesa meningkatkan prestasi perbelanjaan selain peruntukan tidak dibelanjakan diserahkan kepada Kementerian Kewangan untuk diagihkan semula kepada kementerian memerlukan.
“Jawatankuasa Tertinggi Pemantauan Rancangan Malaysia Kedua Belas (RMKe-12) dan Jawatankuasa Pemudahcara Pelaksanaan Projek Pembangunan Negara (JP4N) akan terus meneliti isu dan cabaran semasa bagi mempercepat pelaksanaan projek pembangunan dalam tempoh RMKe-12 demi Keluarga Malaysia.
“Mesyuarat turut bersetuju supaya Unit Perancang Ekonomi (EPU) menyediakan Kajian Separuh Penggal (KSP) RMKe-12 bagi meneliti serta menyemak semula dasar dan sasaran sedia ada agar matlamat pembangunan dapat dicapai,” katanya dalam satu kenyataan di sini tadi.
Terdahulu, Ismail Sabri mempengerusikan Mesyuarat Jawatankuasa Tertinggi Pemantauan RMKe-12 Bilangan 2 Tahun 2022 yang turut dihadiri oleh Menteri Kanan serta ketua agensi dan jabatan.
Perdana Menteri berkata, proses tersebut dijangka bermula pada September tahun ini hingga September 2023.

“Selaras sasaran mencapai status negara berpendapatan tinggi yang inklusif pada tahun 2025, mesyuarat bersetuju membuat pemantauan rapi dan berterusan ke atas pencapaian indikator utama dengan memastikan pelaksanaan intervensi ekoran ketidaktentuan ekonomi dunia serta konflik geopolitik yang mempengaruhi kenaikan inflasi.
“Selain itu, Malaysia menjadi negara menua pada tahun 2021 dan dijangka menjadi negara tua pada tahun 2044. Negara menua ialah populasi berumur 65 tahun ke atas mencapai 7 peratus daripada jumlah populasi, manakala negara tua ialah populasi berumur 65 tahun ke atas mencapai 14 peratus,” ujarnya.
Sehubungan itu, jelasnya, mesyuarat bersetuju dengan mekanisme mengarus perdana agenda negara menua dan penyediaan satu blueprint Agenda Negara Menua (ANM) diselaraskan oleh EPU.
“Kerajaan komited dalam mencapai matlamat sifar miskin tegar menjelang penghujung tahun 2025 menerusi Program Pembasmian Kemiskinan Tegar Keluarga Malaysia (BMTKM) yang telah mula pada akhir bulan April 2022.
“Pelaksanaan BMTKM akan menggunakan pendekatan baru lebih holistik, bersepadu dan berfokus dengan tumpuan kepada aktiviti penjanaan pendapatan dalam kalangan ketua isi rumah miskin tegar secara mampan,” ujarnya. – KOSMO! ONLINE


Pensyarah, adik salah guna kuasa dijel tiga tahun
Oleh SITI NUR MAS ERAH AMRAN

19 Ogos 2022, 5:05 pm
SEBERANG PERAI – Mahkamah Sesyen di sini hari ini menjatuhi hukuman penjara tiga tahun dan denda RM807,475 ke atas seorang pensyarah dan adik lelakinya selepas didapati bersalah atas sembilan tuduhan salah guna kedudukan pada 2012.
Hakim Zulhazmi Abdullah membuat keputusan itu terhadap Prof. Badaruddin Mohamed, 56, dari Universiti Sains Malaysia (USM) dan Mustafa Kamal, 50, selepas pihak pembelaan gagal menimbulkan keraguan munasabah di akhir pembelaan.
Mahkamah turut memerintahkan mereka dipenjara sebulan hingga enam bulan jika gagal membayar denda.
Peguam Shamsul Sulaiman mengemukakan rayuan untuk pihaknya memfailkan notis rayuan di Mahkamah Tinggi.
Mahkamah membenarkan hukuman itu ditangguhkan dan tertuduh masing-masing diikat jamin sebanyak RM8,000.
Mahkamah memerintahkan kedua-dua tertuduh menyerahkan pasport dan melapor diri di pejabat Suruhanjaya Pencegahan Rasuah Malaysia (SPRM) setiap bulan sehingga kes rayuan selesai.

Pada Oktober 2018, Badaruddin mengaku tidak bersalah di Mahkamah Sesyen atas sembilan pertuduhan salah guna kuasa dan kedudukannya untuk mendapatkan suapan dengan meluluskan syarikat milik adik kandungnya, MK Urusniaga (M) Sdn. Bhd. membekalkan barangan bagi jabatan tempat dia bekerja.
Ia membabitkan pembelian barangan seperti kamera dan barangan pejabat yang keseluruhannya bernilai RM160,163.
Kesalahan itu dilakukan di Pejabat Komunikasi Strategik dan Sustainable Tourism Research Cluster, USM di George Town dekat sini pada September 2011 hingga November 2012. KOSMO! ONLINE


Penang lupakan kekalahan, fokus jumpa KDA
Oleh NORUL AKMA MOHD.ZAIN

19 Ogos 2022, 4:22 pm
GEORGE TOWN – Pasukan Penang FC enggan terus meratapi kekalahan 2-3 ke atas Sri Pahang FC pada perlawanan Liga Super yang berlangsung di Stadium Bandaraya semalam.
Ketua jurulatihnya, Datuk Zainal Abidin Hassan memandang serius kekalahan itu dan akan berusaha memperbaiki segala kelemahan dari segi strategi dan taktikal bagi mengharungi aksi seterusnya menentang Kedah Darul Aman (KDA) FC pada 2 September ini.
“Meskipun kedudukan skuad Harimau Kumbang ketika ini berada di tangga tercorot, namun ia tetap dijadikan sebagai batu loncatan kepada anak buah saya untuk memberikan persembahan terbaik dalam perlawanan seterusnya.
“Hal ini kerana perlawanan kita seterusnya adalah menentang Kedah. Tempoh yang ada ini agak lama dan akan digunakan sebaiknya untuk memperbaiki segala kelemahan terutamanya di bahagian pertahanan,” katanya kepada Kosmo! ketika dihubungi hari ini.
Tiga gol Sri Pahang dijaringkan dua oleh Andrea Steven Rodriguez dan satu daripada David Rowley, manakala dua jaringan Penang pula diperoleh menerusi Rafael Vitor serta Lucas Silva.
Tambah Zainal, keseluruhan perlawanan semalam disebabkan beberapa kesilapan mudah selain kekurangan pemain di barisan pertahanan yang biasa diturunkan seperti Adib Raof dan Khairul Akmal.

“Lebih malang lagi berlakunya kecederaan ke atas beberapa pemain sehingga menyukarkan pasukan. Pertukaran beberapa pemain sedikit sebanyak mengubah corak permainan sehingga berjaya meraih dua gol pada babak kedua,” jelasnya.
Sementara itu, pengendali Sri Pahang, Datuk Dollah Salleh menjelaskan, kemenangan tersebut adalah hasil daripada persefahaman dan toleransi yang mantap antara semua pihak dari para pemain hinggalah barisan kejurulatihan.
“Kalau sebelum ini, beban dan tanggungjawab ini saya pikul seorang… kini kita ada empat orang termasuk saya, pengurus, penolong ketua jurulatih Datuk Ahmad Yusof dan Ahmad Shaharuddin Rosdi di mana kita sentiasa berbincang,” ujarnya. – KOSMO! ONLINE


[VIDEO] Masalah brek punca treler jatuh jejambat
Oleh ASLIZA MUSA

19 Ogos 2022, 4:39 pm
IPOH – Masalah brek dipercayai punca seorang pemandu treler gagal mengawal kenderaannya sehingga terbabas sebelum terjatuh dari jejambat ke Jalan Kuala Kangsar di sini hari ini.
Pemangku Ketua Polis Perak, Datuk Azizi Mat Aris berkata, dalam kejadian pada pukul 12.30 tengah hari itu, pemandu treler yang berusia 50 tahun cedera ringan.
“Ketika melalui laluan di Kilometer 271.2 Lebuh Raya Utara-Selatan arah utara, kenderaan berat tersebut dipercayai mengalami masalah brek.
“Keadaan itu menyebabkan treler tanpa muatan tersebut terbabas dan melanggar besi penghadang sebelum terjunam ke Jalan Persekutuan di Jalan Kuala Kangsar,” katanya di sini hari ini.
Terdahulu, insiden yang dirakam kamera papan pemuka kenderaan itu tular di media sosial dengan memaparkan sebuah treler terjatuh dari jejambat lebuh raya ke Jalan Kuala Kangsar.
Besi penghadang yang dipasang di laluan lebuh raya turut jatuh merintangi laluan, namun tidak menghempap kenderaan dan pengguna jalan raya yang lain.

Kejadian itu mengakibatkan aliran trafik dari Ipoh menghala Tasek di Jalan Kuala Kangsar terganggu. – KOSMO! ONLINE


Biar PM tentukan tarikh PRU15 – Mahdzir Khalid
Oleh MUHAMMAD SHAHIZAM TAZALI

19 Ogos 2022, 4:35 pm
MELAKA – Penentuan tarikh sebenar Pilihan Raya Umum Ke-15 (PRU15) perlu diserahkan kepada Perdana Menteri, Datuk Seri Ismail Sabri Yaakob.
Naib Presiden UMNO, Datuk Seri Mahdzir Khalid berkata, tarikh-tarikh penting perjalanan PRU15 yang tular baru-baru ini adalah tidak tepat.
Jelas beliau, ini kerana soal berkaitan tarikh pilihan raya adalah prerogatif Perdana Menteri.
“Tarikh PRU15 serah pada Perdana Menteri, cuma kadang-kadang yang tular ini tidak tepat. Sebab pregoratif pada beliau.
“Sampai masa nanti Perdana Menteri akan mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Tarikh yang keluar sekarang ini sengaja ditularkan, saja hendak try (cuba),” katanya pada sidang akhbar selepas Majlis Penyampaian Watikah Pelantikan Jawatankuasa Pembangunan Keselamatan Kampung (JPKK) Negeri Melaka di Seri Negeri, Ayer Keroh di sini, hari ini. – KOSMO! ONLINE


Kerajaan tidak peluk tubuh bantu rakyat depani kos sara hidup
Oleh MOHD YUNUS YAKKUB

19 Ogos 2022, 5:50 pm
SHAH ALAM – Kerajaan tidak berpeluk tubuh membantu Keluarga Malaysia dalam mendepani isu kos sara hidup dan inflasi.
Perdana Menteri, Datuk Seri Ismail Sabri Yaakob berkata, kerajaan sentiasa berusaha memastikan Keluarga Malaysia kalis cabaran dengan pelbagai strategi jangka pendek, sederhana dan panjang dilaksanakan melibatkan kerjasama semua kementerian, kerajaan negeri, agensi-agensi kerajaan, pertubuhan-pertubuhan bukan kerajaan (NGO) dan seluruh Keluarga Malaysia.
Katanya, hasilnya dapat dilihat apabila ekonomi negara kita merupakan yang terbaik di Asia Tenggara dengan pertumbuhan Keluaran Dalam Negeri Kasar (KDNK) sebanyak 8.9 peratus bagi suku kedua tahun ini.
“Sebagai sebuah ekonomi terbuka, Malaysia tidak terkecuali daripada tekanan inflasi global. Justeru, kenaikan harga barangan tidak boleh dielakkan sepenuhnya.
“Bagaimanapun, kadar inflasi negara berada pada paras 3.4 peratus dan angka ini merupakan antara yang terendah di Asia Tenggara.
Ismail Sabri melambai tangan semasa tiba pada program Jelajah Aspirasi Keluarga Malaysia 2022 Peringkat Negeri Selangor bertempat di pekarangan Stadium Shah Alam, Selangor hari ini. Gambar AFIQ RAZALI
“Bagi mengurangkan tekanan inflasi terhadap Keluarga Malaysia, kerajaan telah membelanjakan peruntukan subsidi sebanyak RM77.3 bilion yang merupakan jumlah subsidi terbesar dalam sejarah negara meliputi petrol, diesel, LPG, minyak masak, tepung dan elektrik,” katanya ketika berucap merasmikan Jelajah Aspirasi Keluarga Malaysia Peringkat Negeri Selangor di tapak pekarangan Stadium Shah Alam, di sini hari ini.

Pada majlis tersebut, Ismail Sabri turut menyempurnakan penyerahan beberapa bantuan termasuk sumbangan kepada 10 kanak-kanak dan remaja yang menjadi yatim atau yatim piatu akibat Covid-19.
Ismail Sabri memaklumkan Malaysia turut mencatatkan pertumbuhan perdagangan borong dan runcit yang kukuh sebanyak 44 peratus kepada RM132.8 bilion pada Jun 2022.-KOSMO! ONLINE


Rumah jadi stor simpan petrol, diesel bersubsidi diserbu
Oleh SYED AZLAN SAYED HIZAR

19 Ogos 2022, 3:48 pm
PADANG BESAR – Polis menyerbu sebuah rumah yang dijadikan stor simpanan petrol dan diesel bersubsidi secara haram di Kampung Kolam di sini semalam.
Ketua Polis Daerah Padang Besar, Asisten Komisioner Mohd. Shokri Abdullah berkata, serbuan pukul 1.30 tengah hari itu dilakukan dengan kerjasama Kementerian Perdagangan Dalam Negeri dan Hal Ehwal Pengguna (KPDNHEP).
Katanya, serbuan itu dilakukan selepas pihaknya melakukan risikan berhubung penyimpanan bahan bakar di lokasi tersebut.
“Ketika serbuan dilakukan, pintu rumah dalam keadaan terbuka, namun tidak berpenghuni.
“Pemeriksaan di dalambya menemui lima tong berisi petrol dan diesel bersubsidi yang disorokkan di dalam premis tersebut,” katanya dalam kenyataan di sini hari ini.
Ujarnya, pemeriksaan lanjut menemui 350 liter diesel, 480 liter petrol, dua unit pam sedut minyak serta empat hos getah yang kesemuanya bernilai RM3,066.  Premis itu beroperasi sejak sebulan lalu. – KOSMO! ONLINE


Dua lelaki maut lori terbakar tersangkut kabel elektrik
Oleh NOR AZIAH MAT NOH

19 Ogos 2022, 3:36 pm
TANJUNG MANIS – Dua lelaki maut dipercayai terkena renjatan elektrik apabila lori bawa jengkaut yang dinaiki tersangkut pada kabel elektrik dalam kejadian di Jalan Kampung Semalau, di sini pagi tadi.
Pusat Gerakan Operasi (PGO) Jabatan Bomba dan Penyelamat Sarawak dalam satu kenyataan memaklumkan pihaknya menerima panggilan berhubung kejadian pada pukul 9.15 pagi sebelum dikejarkan ke lokasi.
“Setibanya di tempat kejadian, bomba mendapati berlaku kebakaran melibatkan sebuah lori yang membawa jengkaut yang tersangkut pada kabel elektrik.
“Dua lelaki ditemui dalam keadaan tidak sedarkan diri berkemungkinan terkena renjatan elektrik,” katanya.
Menurut kenyataan itu, anggota kesihatan di lokasi kejadian kemudian mengesahkan kedua-dua mangsa telah meninggal dunia.
Susulan itu, pasukan operasi telah menggunakan hose reel bagi mengawal dan memadam kebakaran berkenaan.

Tambahnya, maklumat terperinci berhubung kedua-dua mangsa belum diketahui. – KOSMO! ONLINE


KWAN bantu 44,005 pesakit kurang berkemampuan
Oleh KOSMO!

19 Ogos 2022, 4:01 pm
PETALING JAYA – KPJ Healthcare Berhad (KPJ Healthcare) melalui inisiatif Tanggungjawab Korporatnya (CR), Klinik Waqaf An-Nur (KWAN) telah memanfaatkan hampir dua juta pesakit setakat ini sejak penubuhannya pada tahun 1998.
Kini, KWAN telah mempergiatkan usaha dan meluaskan sayapnya dengan rangkaian 17 klinik
pesakit luar dan tujuh klinik bergerak di seluruh negara dilengkapi dengan 66 mesin dialysis.
Tahun lalu, seramai 44,005 pesakit kurang berkemampuan telah mendapatkan rawatan      dengan bayaran serendah RM5.
Dari bulan Januari hingga Jun 2022, rangkaian klinik dan pusat dialisis KWAN telah merawat
26,403 pesakit, peningkatan sebanyak 13.8 peratus daripada 23,207 pesakit dalam tempoh yang sama tahun lepas.
Selain itu, rawatan dialisis turut memberi manfaat kepada 202 pesakit dalam tempoh yang sama, dengan kadar penggunaan keseluruhan sebanyak 90.18 peratus.
Hasil daripada inisiatif ini, KPJ Healthcare telah dinamakan sebagai Anugerah Syarikat Terbaik:
Inisiatif CSR Negara Cemerlang oleh CSR Malaysia pada Anugerah Kelestarian dan CSR Malaysia 202

Ketua Pegawai Korporat KPJ Healthcare berkata, anugerah ini adalah bukti kesungguhan KPJ Healthcare dalam membantu masyarakat dan memupuk kesedaran mendalam tentang  kepentingan penjagaan kesihatan.
Jelas beliau, KWAN, melalui 24 kliniknya di seluruh negara, meletakkan keutamaannya untuk  memartabatkan masyarakat dan menerapkan nilai-nilai murni dalam masyarakat.
“Usaha kami tidak akan berhenti di sini dan kami komited untuk memperluaskan rangkaian klinik dan pusat dialisis kami, sekali gus menghubungkan mereka yang memerlukan dengan penjagaan kesihatan yang berpatutan dan berkualiti tinggi,” katanya dalam kenyataan yang dikeluarkan di sini.
.
Selain itu, dalam majlis tersebut, KPJ Healthcare turut memberikan sumbangan sebanyak RM3.12 juta kepada Dana Klinik Waqaf An-Nur. -KOSMO! ONLINE


30 peratus wanita Malaysia berisiko mati putik
Oleh MUHAMMAD AYMAN GHAFFA

19 Ogos 2022, 3:44 pm
KOTA BHARU – Kira-kira 30 peratus wanita yang sudah berkahwin di Malaysia ketika ini berisiko mengalami mati putik atau nama saintifiknya disfungsi seksual sekali gus mengganggu hubungan rumah tangga dengan suami.
Pensyarah Perubatan, Jabatan Perubatan Keluarga, Pusat Pengajian Sains Perubatan, Universiti Sains Malaysia (USM), Profesor Madya Dr. Rosediani Muhamad berkata, berdasarkan kajian, wanita berusia 20 hingga 50 tahun merupakan antara individu yang terdedah kepada mati putik.
Menurutnya, kesan utama akibat disfungsi seksual akan menyebabkan wanita itu tiada nafsu sehingga tidak terangsang terutamanya untuk bersama dengan suami.
“Terdapat pelbagai faktor yang menyebabkan masalah mati putik antaranya stres sehingga menjadi letih, masalah kesihatan, penyakit, faktor persekitaran dan keretakan hubungan dengan suami.
“Selain itu, kebanyakan daripada wanita sebenarnya tidak menyedari mereka mengalami masalah tersebut. Apabila tiada keinginan untuk bersama suami, mereka mengganggap ia satu perkara biasa.
“Masyarakat kita juga mudah reda dengan sesuatu perkara. Jadi, apabila berlaku tiada keinginan seks bersama suami, kebanyakan wanita tidak mahu mencari penyelesaian, sebaliknya terus reda,” katanya.

Beliau berkata demikian pada sidang akhbar selepas Majlis Perasmian Kongres Persekutuan Asia-Oceania Bagi Seksologi di Kampus Kesihatan USM, Kubang Kerian di sini hari ini.
Mengulas lanjut, menurut Rosediani, mengikut kajian secara kualitatif, wanita yang mengalami masalah mati putik tidak faham dengan situasi yang dialami mereka terutamanya apabila melangkah ke alam perkahwinan.
“Pendedahan awal mengenai masalah atau pendekatan mengenai seksual masih kurang dalam masyarakat kita. Kebanyakan wanita terbawa-bawa perasaan tidak mahu dengan hubungan seks meskipun telah berkahwin.
“Suami juga mempengaruhi isteri mengalami mati putik. Berdasarkan kajian, suami yang mempunyai masalah tingkah laku tidak disenangi isteri boleh mempengaruhi masalah disfungsi seksual kepada wanita,” katanya.
Menurut Rosediani, sehubungan itu, wanita yang mempunyai simptom mati putik tidak perlu malu dengan masalah tersebut sebaliknya berjumpa dengan pakar-pakar yang boleh membantu.
Katanya, bagi penduduk di Kelantan, Klinik Rawatan Keluarga, USM sentiasa terbuka luas untuk membantu suami dan isteri dalam merawat masalah tersebut.
“Klinik itu dibuka pada hari rabu untuk pesakit lelaki manakala wanita pada hari khamis. Ia merupakan satu usaha USM dalam memberi bantuan kepada golongan yang menghadapi masalah seksual.
“Selain itu, Universiti Kebangsaan Malaysia di Bangi dan Hospital Kuala Lumpur juga ada menawarkan perkhidmatan sama,” katanya. – KOSMO! ONLINE


Lelaki ditahan pukul isteri dengan kerusi
Oleh NOR AZIAH MAT NOH

19 Ogos 2022, 3:42 pm
SUBANG JAYA – Perselisihan faham dipercayai menjadi punca seorang lelaki memukul isterinya dengan kerusi di kepala dan badan sebelum ditahan di rumah mereka dekat Taman Pinggiran USJ, di sini pada Selasa lalu.
Ketua Polis Daerah Subang Jaya, Asisten Komisioner Abd. Khalid Othman berkata, kejadian itu dilaporkan berlaku pada 7 Ogos lalu pukul 6.30 petang ketika mangsa yang berusia 32 tahun itu berselisih faham dengan suaminya.
“Suspek bertindak memukul isterinya dengan kerusi menyebabkan mangsa mengalami kecederaan pada bahagian kepala dan lebam di seluruh badan.
“Mangsa kemudiannya tampil membuat laporan polis untuk tindakan selanjutnya,” katanya dalam satu kenyataan di sini hari ini.
Menurut Khalid, polis kemudian menahan suspek pada pukul 10.30 malam Selasa lalu.
“Suspek telah direman empat hari bermula kelmarin.

“Kes disiasat di bawah Seksyen 323 dan Seksyen 326 Kanun Keseksaan,” ujarnya. – KOSMO! ONLINE


Lelaki ditahan ugut bunuh isteri fail cerai
Oleh NOR AZIAH MAT NOH

19 Ogos 2022, 3:39 pm
AMPANG – Seorang lelaki ditahan kerana disyaki mengugut mahu membunuh isterinya kerana wanita itu memfailkan permohonan cerai terhadapnya di di Projek Perumahan Rakyat (PPR) Kampung Baru Air Panas di sini, semalam.
Ketua Polis Daerah Ampang Jaya Asisten Komisioner Mohamad Farouk Eshak berkata, suspek yang berusia 35 tahun itu ditahan pada pukul 9 malam selepas polis menerima laporan daripada wanita berkenaan.
“Kejadian dipercayai berlaku apabila wanita berusia 34 tahun itu menerima panggilan daripada suaminya yang tidak berpuas hati apabila dia memfailkan perceraian.
“Suspek dipercayai mengugut untuk memastikan mangsa mati dan cacat seumur hidup mengakibatkan mangsa takut sebelum membuat laporan polis,” katanya dalam satu kenyataan hari ini.
Menurut Farouk, semakan rekod lampau terhadap suspek mendapati lelaki itu mempunyai satu rekod berkaitan dadah.
“Suspek telah direman selama empat sehingga Isnin ini bagi membantu siasatan.

“Kes disiasat di bawah Seksyen 506 Kanun Keseksaan yang memperuntukkan hukuman penjara maksimum dua tahun atau denda atau kedua-duanya sekali,” ujarnya. – KOSMO! ONLINE


Kerjasama MyDigital, sektor swasta capai aspirasi digital
Oleh KOSMO!

19 Ogos 2022, 3:42 pm
KUALA LUMPUR – MyDigital Corporation  (MyDigital) bakal mewujudkan inisiatif perkongsian dan kerjasama di antara sektor awam dengan swasta untuk merealisasikan matlamat dan aspirasi bersama di bawah Rangka Tindakan Ekonomi Digital Malaysia (MDEB).
Ketua Pegawai Eksekutifnya,  Fabian Bigar berkata, untuk menjayakan inisiatif tersebut, Pasukan Petugas Projek Pemangkinan MyDigital telah ditubuhkan untuk bertanggungjawab menetapkan kriteria bagi pemilihan projek pemangkin merentas semua sektor industri dan domain teknologi.
Menurut beliau, usaha itu bertujuan untuk memudah dan menangani cabaran tertentu yang mungkin dihadapi syarikat semasa menerima guna teknologi digital dan infrastruktur.
“Semua projek ini perlu memberikan impak awam yang jelas dan ketara di samping memacu pertumbuhan ekonomi digital pascapandemik,” katanya pada sidang media mengenai Ekspo dan Forum Negara Pintar 2022 di sini semalam.
Mengenai ekspo tersebut, beliau berkata reruai MyDigital akan mempamerkan beberapa usaha yang sedang dijalankan untuk memastikan inisiatif kerajaan seperti MDEB dan Dasar 4IR Negara dapat dilaksanakan dalam kehidupan sebenar.
“Kami juga akan mengetengahkan rakan kongsi sektor swasta kami dalam projek pemangkinan MyDigital.

“Kami berharap lebih banyak syarikat Malaysia akan berinovasi dan bersifat menyesuai supaya aspirasi mereka terus berjaya terutama dengan menerima guna pendigitalan,” katanya.
Fabian yakin, ekspo dan forum itu akan menjadi peluang terbaik untuk perniagaan mewujudkan jalinan dan memperoleh rakan kongsi global dan prospek, manakala delegasi pula akan mempunyai pandangan jauh mengenai teknologi dan penyelesaian terkini yang tersedia dalam pasaran.
“Hal ini selaras dengan objektif dasar MDEB untuk menggalakkan peserta industri menjadi pencipta, pengguna dan penerima guna model perniagaan inovatif,” katanya.
MDEB dilancarkan pada Februari 2021 sebagai komponen untuk merealisasikan Rancangan Malaysia Ke-12, dengan objektif untuk mengubah Malaysia menjadi negara berpendapatan tinggi menjelang tahun  2030 selain  dibantu oleh digital dan dipacu teknologi menerusi tiga fasa.
Anggota delegasi serta peserta berjumlah lebih 20,000 dijangka mengambil bahagian dalam acara antarabangsa secara peribadi di Pusat Perdagangan dan Pameran Antarabangsa Malaysia (MITEC) itu.
Acara tiga hari mulai 27 September  yang bertemakan ‘Mempercepat Transformasi Digital’ itu akan mengetengahkan 10 zon utama iaitu tenaga pintar, komunikasi pintar, pembuatan pintar dan IR4.0, kerajaan pintar, tenaga pintar, mobiliti pintar, keselamatan pintar, bangunan pintar, penjagaan kesihatan pintar dan pendidikan pintar.
Ekspo itu juga akan menjadi hos bagi  Kongres Bandar Pintar ASEAN 2022 yang menampilkan lebih 50 penceramah dan ahli panel dari 10 negara dengan 500 perwakilan yang mewakili datuk bandar, pegawai bandar dan perancang. -KOSMO!ONLINE


Kicap bukan makanan kanak-kanak
Oleh KOSMO!

19 Ogos 2022, 3:48 pm
PETALING JAYA – Tanpa kita sedar, kicap adalah makanan yang mempunyai gula, garam dan monosodium glutamate (MSG) yang tinggi sekali gus tidak sesuai diberikan kepada kanak-kanak.
Perkara itu didedahkan doktor perubatan, Dr. Mazliana Mazlan yang menjelaskan kicap tidak disyorkan kepada kanak-kanak bawah umur dua tahun.
“Soya yang diperam sebenarnya bagus, ada kandungan probiotik. Tetapi, apabila sudah diletakkan gula dan garam yang banyak, MSG, ia tidak baik untuk anak-anak kecil.
“Anak-anak sekali sahaja rasa kicap sudah suka walaupun makan dengan nasi putih, nikmat dia sampai anak-anak makan sampai licin,” tulisnya di Instragram.
Oleh itu, Mazliana menasihatkan ibu bapa memandang serius terutama berkaitan pemakanan anak-anak masing-masing.
“Perkara ini tidak boleh dipandang remeh (kicap), boleh kata setiap hari mereka nak makan kicap, nak ubah kepada (makanan) lebih baik itu susah, tapi tetap kena cuba,” ujarnya. -KOSMO! ONLINE


KPLB peruntuk RM176 juta bayar elaun JPKK, JPKKP
Oleh MUHAMMAD SHAHIZAM TAZALI

19 Ogos 2022, 3:52 pm
MELAKA – Kementerian Pembangunan Luar Bandar (KPLB) menyediakan peruntukan hampir RM176 juta pada tahun ini bagi bayaran elaun kepada Jawatankuasa Pembangunan dan Keselamatan Kampung (JPKK) dan Jawatankuasa Pembangunan dan Keselamatan Kampung Persekutuan (JPKKP).
Menterinya, Datuk Seri Mahdzir Khalid berkata, lebih RM80 juta telah selesai disalurkan kepada 12 negeri bagi fasa satu untuk tempoh Januari hingga Jun.
“Elaun berkenaan adalah insentif kerajaan Persekutuan sebagai menghargai peranan JPKK dan JPKKP dalam menggerakkan komuniti setempat.
“Peranan JPKK amat penting sebagai perantara di peringkat akar umbi dalam menyalurkan masalah atau aduan masyarakat kepada pihak berkuasa serta agensi berkaitan,” katanya pada sidang akhbar Majlis Penyampaian Watikah Pelantikan JPKK Negeri Melaka di Ayer Keroh, di sini hari ini.
Mengulas lanjut Mahdzir memberitahu, peruntukan elaun tersebut masih belum disalurkan kepada Pulau Pinang berikutan lantikan JPKK belum selesai sementara Selangor pula masih menggunakan peruntukan sedia ada.
“Bagi sesetengah negeri, JPKK turut menerima elaun tambahan daripada kerajaan negeri. Kerajaan Negeri Melaka misalnya memberi RM200 dan RM50 sebulan kepada pengerusi dan setiausaha,” ujarnya.

Mengenai elaun JPKK fasa dua di Melaka, Mahdzir berkata, bayaran itu masih dalam proses melengkapkan dokumentasi oleh pihak Setiausaha Kerajaan Negeri dan pembayarannya akan disegerakan sebelum akhir tahun ini. – KOSMO! ONLINE


KPDNHEP tumpas sindiket seleweng diesel bersubsidi
Oleh ASLIZA MUSA

19 Ogos 2022, 3:56 pm
IPOH – Taktik licik sindiket penyelewangan diesel bersubsidi melakukan pengubahsuaian pada tangki kenderaan tidak berpanjangan selepas pihak berkuasa menyerbu sebuah stesen minyak di Jalan Sultan Iskandar Shah di sini semalam.
Dalam serbuan pada pukul 2.30 petang itu, seorang lelaki berusia 24 tahun yang juga pemandu lori ditahan untuk siasatan lanjut.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Perak, Saifullizan Kamarul Zaman berkata, pemeriksaan di stesen minyak tersebut mendapati ada sebuah lori bertutup kanvas sedang mengisi diesel.
Katanya, pemeriksaan lanjut pada kenderaan itu menemui empat buah tangki fiber dipercayai berisi diesel disimpan di atas lori berkenaan.
“Pemeriksaan mendapati saluran tangki minyak asal diubah suai yang mana salurannya disambungkan dengan empat buah tangki fiber.
“Semakan mendapati pemandu lori tidak mempunyai dokumen atau permit yang sah untuk membeli diesel,” katanya dalam kenyataan di sini hari ini.

KPDNHEP menyita hampir 1,000 liter diesel dari lori tersebut. Kesemua rampasan dianggarkan bernilai RM45,850. – KOSMO! ONLINE


Mahkamah: Tun M saman Ahmad Zahid berhubung isu ‘kutty’
Oleh NORLIZAH ABAS

19 Ogos 2022, 3:15 pm
KUALA LUMPUR – Tun Dr. Mahathir Mohamad mengemukakan saman fitnah terhadap Datuk Seri Dr. Ahmad Zahid Hamidi kerana mengeluarkan kenyataan palsu yang mempersoal keturunan dan perjuangan politik beliau ketika Mesyuarat UMNO Bahagian Kelana Jaya pada 2017
Writ saman itu difailkan di Pejabat Pendaftaran Mahkamah Tinggi di sini pada 20 Julai lalu melalui Tetuan Haidir & Co. dengan menamakan Ahmad Zahid sebagai defendan tunggal.
Dalam pernyataan tuntutannya, Dr. Mahathir, 97, selaku plaintif mendakwa Presiden UMNO itu antara lain mempertikai asal usulnya yang dikatakan bukan berketurunan Melayu ekoran perkataan ‘kutty’ didakwa tertera pada kad pengenalan berwarna biru yang dikeluarkan oleh Jabatan Pendaftaran Negara (JPN).
Menurut Ahli Parlimen Langkawi itu, rakaman video mesyuarat tersebut yang berlangsung pada 30 Julai 2017 kemudian diterbitkan semula dalam akaun YouTube Astro AWANI dan mencatat 148,199 tontonan.
Pernyataan tuntutan itu antara lain menyatakan Ahmad Zahid (defendan) seperti dalam rakaman video berdurasi hampir tiga minit turut memfitnah beliau dengan menyentuh perjuangan politiknya ketika dalam UMNO.
Menurut Dr. Mahathir, rakaman video itu turut disiarkan menerusi platform lain termasuk portal-portal berita iaitu Free Malaysia Today (FMT), Malay Mail, Malaysiakini dan Malaysia Today.

Plaintif menyatakan defendan berniat jahat ketika mengeluarkan kenyataan fitnah sehingga mendedahkan beliau kepada kebencian masyarakat dan menyebabkan kedudukannya sebagai seorang negarawan dan tokoh politik berpengaruh dipandang serong.
Plaintif turut memplidkan bahawa kenyataan-kenyataan fitnah itu telah merosakkan nama baik, maruah, reputasi dan integriti beliau selain bertujuan melemahkan pengaruh politiknya secara berterusan.
Menurut Dr. Mahathir, kenyataan fitnah itu juga turut membawa maksud plaintif menggunakan orang Melayu semasa berjawatan Perdana Menteri untuk mendapatkan keuntungan politik dan peribadinya serta memperkecilkan rakyat Malaysia berketurunan India Muslim.
Plaintif juga berasa malu dan terhina dengan keturunan nenek moyangnya yang mempunyai darah India.
Pernyataan tuntutan itu turut menyertakan alasan munasabah berhubung kelewatan plaintif mengambil tindakan segera kerana beliau terlebih dahulu telah bertindak mencabar kenyataan defendan dalam beberapa peristiwa sebelum menyamannya.
Menurut Dr. Mahathir, antara langkah-langkah itu termasuk mengeluarkan kenyataan akhbar seperti yang disiarkan dalam video di akaun YouTube KiniTV pada 31 Julai 2017.
Defendan-defendan tidak mengambil sebarang tindakan atau langkah munasabah bagi mengesahkan kenyataan tersebut atau menghalang penerbitan semula walaupun menyedari kenyataan itu mendapat perhatian pembaca.
Sehubungan itu, Dr. Mahathir menuntut ganti rugi am, ganti rugi teladan dan ganti rugi keterlaluan yang akan ditaksir oleh mahkamah.
Plaintif juga menuntut satu perintah supaya defendan menerbitkan permohonan maaf tanpa syarat secara lisan dan bertulis berhubung kenyataan fitnah yang dikeluarkannya.
Sementara itu, Ahmad Zahid dalam pernyataan pembelaan difailkan pada 17 Ogos lalu menerusi Tetuan Shahrul Hamidi & Haziq menafikan kenyataan yang dibuat pada 30 Julai 2017 adalah berniat jahat untuk memfitnah dan merendahkan reputasi plaintif di khalayak umum.
Dakwa Presiden UMNO itu, nama ‘Mahathir anak lelaki Iskandar Kutty’ merujuk kepada seorang individu berdasarkan maklumat dalam salinan kad pengenalan lama selain mendakwa beliau juga tidak mempunyai kawalan ke atas sebarang penerbitan video berhubung kenyataannya di platform media.
Peguam Mior Nor Haidir Suhaimi yang mewakili Dr. Mahathir memberitahu wakil media, Timbalan Pendaftar Nor Afidah Idris pada prosiding secara e-Review menetapkan 13 September ini untuk pengurusan kes. – KOSMO! ONLINE


Guru besar didakwa buat tuntutan palsu RM900
Oleh NORHAFIZAN ZULKIFLI

19 Ogos 2022, 3:05 pm
KUANTAN – Seorang guru besar didakwa di Mahkamah Sesyen di sini atas tuduhan menyalahgunakan jawatan untuk membuat tuntutan palsu bernilai RM900 berkaitan pembekalan makanan bagi program sekolah.
Tertuduh, Lee Wai Teng, 58, bagaimanapun mengaku tidak bersalah selepas pertuduhan dibacakan jurubahasa di hadapan hakim Datuk Ahmad Zamzani Mohd Zain.
Berdasarkan kertas pertuduhan, pada 6 Disember 2017, tertuduh telah memberikan kepada seorang ejen yang juga pembantu tadbirnya satu dokumen set tuntutan bayaran pembekalan makanan untuk program klinik sukan prasekolah bertarikh 21 November 2017 yang mempunyai kepentingan kepadanya.
Dokumen tersebut mempunyai butir-butir palsu mengenai pembekalan makanan bagi program tersebut yang sebenarnya pembekalan makanan tersebut tidak dilakukan.
Wai Teng didakwa melakukan kesalahan tersebut di Sekolah Jenis (J) Kebangsaan Cina Sungai Lui di Raub.
Tertuduh didakwa melakukan kesalahan di bawah Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 Akta yang sama yang boleh dikenakan penjara sehingga 20 tahun dan dikenakan denda tidak kurang lima kali ganda atau RM10,000.

Kes tersebut dikendalikan Pegawai Pendakwa SPRM, Kamariah Semen manakala tertuduh diwakili peguam Chuah Shyue Chien.
Dalam prosiding, Kamariah memohon mahkamah menawarkan wang jaminan sebanyak RM10,000 dengan seorang penjamin manakala Shyue Chien memohon jaminan dikurangkan kerana tertuduh masih berkhidmat sebagai guru besar dan menanggung dua anak serta ibu berusia 90 tahun.
Ahmad Zamzani kemudiannya membenarkan jaminan RM8,000 dengan seorang penjamin dan memerintahkan tertuduh melapor diri di Pejabat SPRM Raub setiap awal bulan bermula September dan menyerahkan pasport perjalanan segera pada 7 September depan.
Mahkamah menetepkan kes disebut semula pada 15 September depan untuk lantikan peguam dan serahan dokumen. – KOSMO! ONLINE


Kerani terkejut baki wang simpanan tinggal RM40
Oleh ASLIZA MUSA

19 Ogos 2022, 3:28 pm
IPOH – Seorang kerani wanita kerugian RM27,200 selepas simpanannya di dalam bank lesap dalam tempoh kurang 24 jam melalui enam transaksi pemindahan wang kepada individu tidak dikenali pada 13 Julai lalu.
Chang See Teng, 26, berkata, dia hanya menyedari kejadian itu pada keesokkan hari ketika mahu membuat pengeluaran wang menerusi mesin pengeluaran wang automatik (ATM).
Katanya, dia yang mendapati akaun simpanannya itu telah disekat segera menghubungi pihak bank dan terkejut selepas dimaklumkan terdapat enam pengeluaran wang tanpa pengetahuannya.
“Saya terkejut apabila tahu baki wang dalam simpanan hanya berjumlah RM40. Semua wang simpanan saya lesap tanpa saya tahu siapa penerimanya.
“Saya hairan kerana tidak pernah menerima khidmat pesanan ringkas (SMS) daripada bank bagi memaklumkan nombor pengesahan transaksi (OTP),” katanya dalam sidang akhbar di Pusat Penyelaras MCA Parlimen Ipoh Barat di sini hari ini.
Menurutnya, transaksi yang dilakukan itu berjumlah antara RM3,000 hingga RM5,000 sedangkan had pengeluaran dan pindahan wang harian yang ditetapkan sebanyak RM5,000.

Katanya, dia kesal apabila wang simpanannya bagi tujuan perubatan itu hilang sekelip mata dan pihak bank juga sehingga kini masih belum memberi penjelasan bagaimana kehilangan wang itu boleh berlaku. – KOSMO! ONLINE


Koperasi digalak ceburi bidang pendidikan
Oleh MOHD YUNUS YAKKUB

19 Ogos 2022, 2:57 pm
KUALA SELANGOR – Koperasi di kawasan bandar terutamanya disarankan menceburi bidang pendidikan dengan membuka prasekolah dan sekolah rendah integrasi.
Menteri Pembangunan Usahawan dan Koperasi, Tan Sri Noh Omar berkata, langkah disifatkan dinamik itu dan serampang dua mata dalam membantu mengurangkan kepadatan jumlah murid selain satu cabang baharu perniagaan yang kebiasaannya diceburi pihak swasta.
Katanya, ini juga selari dengan hasrat kementerian supaya tidak tertinggal dalam dunia pendidikan.
“Bidang pendidikan adalah amat jarang diceburi koperasi. Kalau tengok di bandar memang tidak cukup sekolah dengan contohnya di Puncak Alam ini terdapat sekolah rendah sekalipun dengan jumlah pelajar mencecah 3,000 orang.
“Ini menunjukkan ibu bapa di bandar lebih memberikan keutamaan kepada pendidikan dan kalau buka sekolah swasta pun sambutan amat baik,” katanya pada sidang akhbar hari ini.
Terdahulu beliau merasmikan Sekolah Rendah Islam Az-Zahrawi Puncak Alam yang dimiliki Koperasi Felda Bukit Cherakah Selangor Berhad.

Jelas Noh, pembukaan sekolah oleh koperasi juga peluang pekerjaan kepada generasi pertama dan generasi kedua melibatkan anak-anak ahli koperasi mendapatkan pendidikan sewajarnya.
Ujarnya, pada masa depan sekiranya terdapat sekolah menengah milik koperasi akan memberikan peluang kepada lepasan pelajar menyambung pengajian di peringkat lebih tinggi.
“Tambahan, kita juga mempunyai Universiti Keusahawanan Koperasi Malaysia (UKKM) dan menjadi harapan saya supaya koperasi secara khususnya terlibat dalam pelbagai bidang termasuk sektor pendidikan,” katanya.
Ketika mengulas dalam membantu koperasi yang tidak aktif, Noh menegaskan supaya Suruhanjaya Koperasi Malaysia (SKM) membawa tokoh-tokoh koperasi dalam memberikan nafas baharu supaya koperasi tersebut terus relevan.
“Kalau untuk bergabung itu tidak boleh sebab koperasi milik ahlinya masing-masing namun kita akan cuba bawa tokoh-tokoh dalam memberikan semangat dalam membangunkan mereka,”katanya. -KOSMO! ONLINE


Polis rampas 7 kg ganja dalam sampan hanyut
Oleh ASYRAF MUHAMMAD

19 Ogos 2022, 3:32 pm
KANGAR – Polis merampas ketulan mampat dipercayai ganja seberat 7 kilogram (kg) dalam sebuah sampan kayu yang hanyut pada kedudukan 0.5 batu nautika dari Pulau Brasmana di perairan Kuala Perlis di sini, awal pagi ini.
Ketua Polis Perlis, Datuk Surina Saad berkata, Pasukan Polis Marin (PPM) Langkawi Wilayah Satu menemui sampan tersebut kira-kira pukul 2 pagi tadi.
“Pemeriksaan menemui satu guni berwarna putih mengandungi tujuh bungkus plastik ketulan ganja mampat.
“Sampan kayu itu kemudian ditunda ke Jeti Kastam Kuala Perlis untuk tindakan lanjut,” katanya dalam satu kenyataan di sini hari ini.
Kata beliau, kesemua ganja yang dirampas dianggarkan bernilai RM17,500.
Tambahnya, kes disiasat mengikut Seksyen 39B Akta Dadah Berbahaya 1952.

“Polis menyeru orang ramai yang mempunyai sebarang maklumat agar dapat berhubung dengan Hotline Polis Perlis di talian 04-9872222 atau mana-mana balai berhampiran,” katanya. – KOSMO! ONLINE


Lelaki mengaku cederakan bekas kekasih guna pisau dipenjara, sebat
Oleh DIYANATUL ATIQAH ZAKARYA

19 Ogos 2022, 3:01 pm
MELAKA – Tindakan kejam seorang lelaki mencederakan bekas kekasihnya sehingga parah menggunakan pisau berbalas apabila dijatuhi hukuman penjara enam tahun dan enam bulan serta satu sebatan oleh Mahkamah Sesyen di sini, hari ini.
Hakiman Nariman Badruddin menjatuhkan hukuman itu terhadap tertuduh, Muhammad Syazwan Mohd. Nasir, 26, yang membuat pengakuan bersalah sebaik sahaja dua pertuduhan dibacakan oleh jurubahasa mahkamah.
Mengikut pertuduhan pertama, tertuduh didapati dengan sengaja telah menyebabkan kecederaan parah terhadap bekas kekasihnya, Nurshafiqa Zulhainan, 23, menggunakan senjata pisau.
Bagi kesalahan itu, tertuduh didakwa mengikut Seksyen 326 Kanun Keseksaan yang memperuntukan hukuman penjara sehingga 20 tahun dan hendaklah juga dikendakan denda atau sebat.
Bagi pertuduhan kedua, tertuduh didapati dengan sengaja telah menyebabkan kecederaan terhadap Siti Nur Hidayah Samdin, 25, iaitu rakan kepada bekas kekasihnya dengan menggunakan senjata sama.
Sabit kesalahan tertuduh boleh dikenakan hukuman penjara sehingga 10 tahun atau dengan denda atau sebat atau dengan mana-mana dua daripada hukuman itu mengikut Seksyen 324 Kanun Keseksaan.

Kedua-dua perbuatan itu dilakukan tertuduh kira-kira pukul 6.20 petang di Jalan Tun Sri Lanang dalam daerah Melaka Tengah pada 29 Julai lalu.
Terdahulu, tertuduh yang tidak diwakili peguam merayu agar hukumannya diringankan dengan alasan telah menyesali perbuatannya dan memohon maaf kepada mangsa serta keluarga wanita berkenaan.
Dia juga merayu agar kenderaan yang dirampas pihak berkuasa dikembalikan kepada keluarganya.
Pendakwaan dikendalikan Timbalan Pendakwa Raya, Anis Najwa Nazari bagaimanapun memohon hukuman setimpal diberikan dengan mengambil kira kecederaan parah yang dialami mangsa.
Selepas mendengar hujah kedua pihak, mahkamah kemudian menjatuhkan hukuman empat tahun penjara dan satu sebatan bagi pertuduhan pertama serta dua tahun dan enam bulan bagi pertuduhan kedua.
Beliau bagaimanapun memerintahkan hukuman itu berjalan serentak dari tarikh ditangkap iaitu 30 Julai dan mengarahkan kenderaan yang dirampas dipulangkan semula kepada keluarga tertuduh.
Kosmo! pada 30 Julai lalu melaporkan, polis memburu seorang lelaki selepas dipercayai menikam bekas kekasihnya menggunakan pisau dan mencederakan rakan mangsa di kaki lima di Jalan Tun Sri Lanang.
Dalam kejadian itu, mangsa yang berusia 23 tahun mengalami kecederaan parah di tangan dan dikejarkan ke zon merah Hospital Melaka, manakala rakannya 25 tahun cedera di telinga.
Hasil soal siasat pihak polis, suspek didakwa menyerang mangsa menggunakan pisau kerana berang wanita terbabit enggan keluar bersamanya selepas dua minggu menamatkan hubungan mereka. – KOSMO! ONLINE


Pemuzik jalanan ditahan bersama pokok ganja
Oleh NUR AMALINA AZMAN

19 Ogos 2022, 3:23 pm
LANGKAWI – Tiga pemuzik jalanan ditahan bersama tiga pokok ganja dan ketulan mampat bahan tersebut dalam serbuan di sebuah rumah di Kampung Bukit Lembu, Kedawang di sini hari ini.
Dalam serbuan kira-kira pukul 1.30 pagi itu, polis menahan dua suspek lelaki berusia 24 dan 26 tahun serta suspek wanita berusia 25 tahun.
Ketua Polis Daerah Langkawi, Asisten Komisioner Shariman Ashari berkata, hasil pemeriksaan menemui
pokok ganja ditanam di dalam pasu di hadapan rumah.
“Kita juga menjumpai satu beg mengandungi 17 peket plastik lut sinar berisi ketulan mampat daun kering disyaki ganja dengan jumlah berat kira-kira 178.14 gram (g).
“Beberapa peralatan dipercayai digunakan untuk menghisap ganja dan alat timbangan digital turut ditemui di atas lantai ruang tamu rumah tersebut,” katanya dalam satu kenyataan di sini hari ini.
Menurutnya, kesemua suspek yang merupakan warga tempatan didapati positif dadah jenis ganja.

“Kes disiasat di bawah Seksyen 6B, Seksyen 39A(2), dan Seksyen 15(1)(a) Akta Dadah Berbahaya 1952,” tambahnya. – KOSMO! ONLINE


Bayi, kanak-kanak 31 Ogos terima cenderahati JPN Terengganu
Oleh KAMALIZA KAMARUDDIN

19 Ogos 2022, 2:53 pm
KUALA TERENGGANU – Bayi yang bakal dilahirkan di Hospital Sultanah Nur Zahirah (HSNZ) di sini pada 31 Ogos ini bakal menerima cenderahati dan sijil daripada Jabatan Pendaftaran Negara (JPN) Terengganu.
Pengarah JPN Terengganu, Mohd. Nasir Kareem berkata, pemberian cenderahati dan sijil berkenaan sebagai tanda kesyukuran kelahiran bayi terbabit pada hari keramat, Hari Kebangsaan ke-65.
“Kolaborasi dengan pengurusan HSNZ itu merupakan antara program anjuran JPN negeri sempena sambutan Bulan Kemerdekaan tahun ini.
“Selain itu, cenderahati dan sijil berkenaan juga akan diberikan kepada kanak-kanak yang lahir pada 31 Ogos 2010 sebaik mereka membuat MyKad di mana-mana cawangan JPN negeri,” katanya selepas menyertai program mendaki Bukit Besar di sini hari ini.
Pendakian bagi menyemarakkan sambutan Bulan Kemerdekaan tersebut telah disertai 21 kakitangan JPN Terengganu.
Mohd. Nasir berkata, tawaran cenderahati dan sijil kepada kanak-kanak lahir pada 31 Ogos 2010 yang membuat MyKad tersebut terhad sehingga akhir bulan September depan.

Jelas beliau, penghargaan tersebut diharap dapat menggembirakan kanak-kanak pada ulang tahun kelahiran mereka yang ke-12.
“Ia juga serampang dua mata bagi menggalakkan ibu bapa atau penjaga kanak-kanak berkenaan membawa anak masing-masing yang sudah genap 12 tahun membuat MyKad seawal mungkin,” katanya. – KOSMO! ONLINE


Kastam Sabah gagalkan cubaan seludup masuk minuman keras bernilai RM1.136 juta
Oleh IVAN AMIRUL

19 Ogos 2022, 3:09 pm
KOTA KINABALU – Jabatan Kastam Diraja Malaysia (JKDM) Sabah merampas empat kontena minuman keras dianggarkan bernilai RM1.136 juta membabitkan tiga rampasan berasingan di Pelabuhan Sepanggar, baru-baru ini.
Penolong Ketua Pengarah Kastam Zon Sabah, Cheong Yu Min berkata, rampasan pertama adalah menerusi pemeriksaan imej mesin pengimbas yang meragukan ke atas sebuah kontena di Pelabuhan Sepanggar pada 11 Ogos lalu.
“Dalam periksaan sekitar pukul 9.45 pagi itu menjumpai sebanyak 18,236 liter minuman keras disyaki tak bercukai dengan anggaran nilai keseluruhan RM284,139.95.
“Rampasan kedua dibuat apabila pasukan penguatkuasaan menahan dua kontena yang turut dikesan melalui mesin pengimbas di Pelabuan Sepanggar pada 16 Ogos lalu kira-kira pukul 9.05 pagi .
“Pemeriksaan mendapati kedua-dua kontena mengandungi minuman keras pelbagai jenama dianggarkan bernilai RM594,410.86,” katanya dalam sidang akhbar di Pelabuhan Sepanggar hari ini.
Mengulas lanjut, Cheong Yu memaklumkan rampasan ketiga pula dilaksanakan pada 17 Ogos lalu kira-kira pukul 11.10 pagi.

Menurutnya, apabila pasukan penguatkuasaan membuat penahanan terhadap sebuah kontena selepas disyaki digunakan untuk menyeludup masuk minuman keras di Pelabuhan Sepanggar.
“Pemeriksaan lanjut mendapati terdapat sejumlah 16,632 liter minuman keras ditemui dengan anggaran nilai harga selepas duti dan cukai berjumlah RM257,862.53.
“Secara keseluruhannya, jumlah rampasan membabitkan keempat-empat kontena berisi minuman keras yang disyaki cuba diseludup masuk dianggarkan bernilai RM1,136,413.04,” katanya.
Sementara itu, beliau berkata, modus operandi bagi ketiga-tiga kes adalah dengan cara mengikrar dagangan import dengan barang lain bagi tujuan menyeludup dalam usaha mengaburi pihak berkuasa.
“Siasatan masih diteruskan dan kes disiasat mengikut Seksyen 135(a) Akta Kastam 1967,” katanya. – KOSMO! ONLINE


JMKM diperluas ke 600 DUN hingga 31 Disember depan
Oleh KAMARIAH KHALIDI

19 Ogos 2022, 3:18 pm
PUTRAJAYA – Program Jualan Murah Keluarga Malaysia (JMKM) diperluas di semua 600 Dewan Undangan Negeri (DUN) dan 13 Parlimen di Wilayah Persekutuan bagi tempoh 15 Ogos sehingga 31 Disember ini.
Kementerian Perdagangan Dalam Negeri Dan Hal Ehwal Pengguna (KPDNHEP) berkata, JMKM dilaksanakan dengan peruntukan sebanyak RM80 juta dengan setiap kawasan DUN akan diberikan agihan secara sama rata iaitu RM25,000 sebulan.
JMKM dilaksanakan sekurang-kurangnya dua kali sebulan bagi setiap DUN.
“Peruntukan ini digunakan untuk memberi diskaun kepada barangan keperluan terpilih seperti ayam, ikan dan hasil laut, telur ayam, gula, minyak masak, tepung gandum, beras dan sayur-sayuran serta buah-buahan.
“Selain barangan keperluan harian, premis juga digalakkan untuk memberi diskaun sehingga 20 peratus daripada harga pasaran setempat,” katanya dalam kenyataan di sini sebentar tadi.
Menurutnya, pelaksanaan itu dilihat sebagai satu usaha kerajaan membantu ahli Keluarga Malaysia dalam meringankan beban kos sara hidup yang semakin meningkat.

“KPDNHEP akan melaksanakan JMKM di tiga negeri iaitu Sarawak, Terengganu dan Johor merangkumi 170 DUN bermula hari ini.
“Orang ramai boleh mendapatkan informasi terkini pelaksanaan JMKM di lokasi terpilih melalui Facebook rasmi Jualan Murah Keluarga Malaysia atau laman rasmi kementerian dan KPDNHEP negeri terbabit,” katanya.
Semua peniaga juga diseru untuk terus berperanan dalam mengawal inflasi dengan tidak mencatut dan tidak menaikkan harga barangan sesuka hati tanpa alasan yang munasabah. -KOSMO! ONLINE


Teh hitam bantu turunkan berat badan
Oleh KOSMO!

20 Ogos 2022, 9:00 pm
LONDON – Satu kajian terbaharu mendedahkan bahawa  beberapa jenis teh berupaya membantu individu untuk mengurangkan berat badan terutamanya pada bahagian perut, lapor akhbar Mirror UK kelmarin.
Antaranya ialah teh hitam yang mempunyai kandungan kafein tertinggi dalam ‘keluarga’  teh. Ia  dikaitkan dengan keupayaan menghilangkan lemak tersembunyi atau dikenali sebagai lemak visceral.
Teh hitam juga kaya dengan flavonoid yang dipercayai pakar-pakar  kesihatan adalah faktor lain untuk penurunan berat badan.
Kajian  selama 14 tahun melibatkan 4,280 orang dewasa mendapati bahawa mereka  yang mengambil lebih banyak flavonoid dalam sama ada makanan atau minuman, mempunyai indeks jisim badan (BMI) lebih rendah.
Kajian yang diterbitkan jurnal National Library of Medicine itu mengkaji kesan teh hitam pada komposisi badan dan metabolisme.
Penyelidikan itu melibatkan peminum teh lelaki dan wanita biasa yang minum tiga cawan teh hitam sehari.

“Pengambilan teh hitam secara kerap selama tiga bulan oleh peserta didapati menghalang penambahan berat badan, mengurangkan lilitan pinggang dan nisbah pinggang ke pinggul.
“Kajian kami menunjukkan bahawa pengambilan teh hitam secara berkala dalam jangka pendek selama tiga bulan menghalang berat badan bertambah,” demikian menurut kajian tersebut.
Satu lagi j teh yang boleh mengurangkan berat badan adalah teh oolong yang merupakan teh tradisional masyarakat China.
Ia  terbukti membantu menghilangkan lemak tersembunyi berdasarkan kajian yang dilakukan terhadap haiwan. – Agensi


Bastianini sambar petak hadapan GP Austria
Oleh KOSMO!

20 Ogos 2022, 10:03 pm
SPIELBERG – Pelumba pasukan Gresini Racing, Enea Bastianini terus menampilkan aksi konsisten dalam Kejuaraan Motosikal Dunia (MotoGP) musim ini apabila menyambar petak hadapan pada sesi kelayakan Grand Prix (GP) Austria sebentar tadi.
Pada saingan yang berlangsung di Litar Red Bull Ring itu, pelumba kelahiran Itali itu melakukan catatan masa terpantas 1:28.772 saat (s), sekali gus menjadi petak hadapan pertamanya bagi kempen 2022.
Meskipun bermula agak perlahan pada sesi kelayakan hari ini, namun bekas juara dunia Moto2 itu mengakui gembira apabila dapat mengembalikan rentak tunggangan ketika saingan hampir tamat.
“Saya pernah dapat banyak petak hadapan (Moto2) sebelum ini, namun untuk saingan MotoGP, ini adalah yang pertama dan saya sangat gembira kerana penantian sudah berakhir.
“Kami bermula agak perlahan hari ini tetapi sedikit lega kerana berjaya dapatkan semula prestasi terbaik di penghujung saingan. Perlumbaan esok pasti menarik kerana saya perlu bersaing dengan pelumba-pelumba terbaik,” katanya sejurus tamat sesi kelayakan.
Sementara itu, Ducati turut menunjukkan penguasaan pada sesi kelayakan tersebut apabila dua pelumbanya, Francesco Bagnaia dan Jack Miller akan memulakan perlumbaan esok di petak kedua dan ketiga.

Pendahulu kejuaraan dunia dari pasukan Monster Energy Yamaha, Fabio Quartararo sekadar berpuas hati untuk bermula di petak kelima esok apabila melakukan catatan masa 1:29.003s.-KOSMO! ONLINE


UiTM tamatkan badi pingat emas bola jaring
Oleh KOSMO!

20 Ogos 2022, 10:07 pm
TANJUNG MALIM – Penantian skuad bola jaring Universiti Teknologi Mara (UiTM) untuk merangkul kemenangan pertama mereka pada temasya Sukan Institusi Pengajian Tinggi (SUKIPT) 2022 tercapai selepas menewaskan Universiti Putra Malaysia (UPM).
Sejak SUKIPT dipertandingkan pada 2012, UiTM sekadar mampu bergelar naib juara sekali gus enggan membiarkan episod duka tersebut berulang.
Justeru, skuad kendalian Addre Shah Naddra Din mempersiapkan barisan pemain terbaiknya sebelum menewaskan juara bertahan, Universiti Putra Malaysia (UPM) dengan keputusan 17-15, petang tadi.
Tegas Addre Shah, ini adalah kejayaan paling bermakna buatnya apabila berjaya mengatasi pasukan pilihan seperti UPM meskipun tidak dibarisi pemain kebangsaan dalam pasukannya itu.
“Ini adalah edisi paling bermakna untuk saya kerana sebelum ini kami hanya berjaya menamatkan saingan di tempat kedua saja.
“Alhamdulillah rezeki kami tahun ini. Saya memang percaya dengan barisan pemain walaupun dalam pasukan UiTM kami tidak ada seorang pun pemain kebangsaan,” katanya ketika ditemui sejurus selepas tamat perlawanan.

Jelasnya, antara kunci kejayaan kemenangan pasukannya pada SUKIPT 2022 adalah meletakkan kepercayaan tinggi kepada barisan pemainnya
“Saya letakkan kepercayaan sepenuhnya kepada 12 pemain yang dibawa. Saya percaya semua pemain boleh berikan terbaik.
“Tiada alasan untuk menyerah meskipun berhadapan dengan pemain kebangsaan. Mereka sentiasa satu hati dan saling percaya satu sama lain. Itulah kunci kemenangan kami hari ini” tambahnya. – KOSMO! ONLINE.


UiTM terlalu gah buat UPSI
Oleh MOHD RASDAN AHMAD

20 Ogos 2022, 11:51 pm
ANJUNG MALIM – Skuad bola sepak Universiti Teknologi Mara (UiTM) membuktikan mereka terlalu gah selepas membenam pasukan tuan rumah, Universiti Pendidikan Sultan Idris (UPSI) 2-0 untuk menjuarai Sukan Institusi Pengajian Tinggi (SUKIPT) 2022 sebentar tadi.
Kemenangan tersebut memastikan UiTM mempertahankan gelaran buat kali kedua selepas muncul juara ibu segala pingat emas pada edisi 2018.
Kapten pasukan UiTM, Mohamad Azeddy Misra berkata, kemenangan tersebut amat bermakna buat mereka meskipun turun tanpa beberapa tonggak utama.
“Pada malam ini, kami tidak memandang mudah dengan pasukan lawan (UPSI) memandangkan mereka sebelum ini memberi tentangan sengit pada peringkat kumpulan. Malah kami juga kehilangan beberapa tonggak utama disebabkan mereka terpaksa mewakili UiTM FC dalam aksi Liga Perdana.
“Walaupun sedikit gugup disebabkan sorakan tuan rumah dan permukaan padang yang kurang baik namun kami berjaya mengatasinya.
“Terima kasih kepada jurulatih dan pihak pengurusan kerana menjadi tulang belakang kepada kejayaan kami malam ini. Tidak lupa juga kepada 0emain ke-12 yang sanggup hadir ke Tanjung Malim kepada kami,”kata Mohamad Azeddy.

Pada saingan tersebut, hujan yang mula membasahi Stadium UPSI sedikit memperlahan rentak kedua-dua perlawanan.
Bagaimanapun, UiTM berjaya memecah kebuntuan menerusi menerusi rembatan deras kapten pasukan, Mohamad Azeddy yang menewaskan penjaga gol tuan rumah, Ahmad Najmuddin Ahamd Shafri pada minit ke-36.
Tersentak dengan gol tersebut, pasukan UPSI cuba bangkit dalam misi mencari gol penyamaan namun percubaan Mohd. Alief Najmi Mohd. Radzi minit me-44 gagal disambut baik oleh mana-mana pemain.
Memasuki babak kedua, UPSI dilihat cuba menggandakan serangan untuk mencari gol penyamaan namun sekali lagi dipatahkan benteng pertahanan The Lion Troops.
Keasyikan UPSI mencari gol penyamaan mengundang padah apabila sekali lagi dibolosi pada minit ke 86 menerusi Muhammad Faris Hafiz Azhar sekaligus melenyapkan harapan pasukan tuan rumah untuk mencari kemenangan di laman sendiri. -KOSMO! ONLINE


Gaji permulaan bidang kejuruteraaan perlu dikaji semula
20 Ogos 2022, 10:55 pm
KUALA LUMPUR – Kerajaan akan mengkaji semula gaji permulaan bidang kejuruteraaan yang rendah ketika ini kerana mampu menjejaskan penglibatan golongan muda.
Perdana Menteri, Datuk Seri Ismail Sabri Yaakob berkata, kerajaan memandang serius isu tersebut kerana mampu menjejaskan golongan muda menceburi profesion itu dan ia perlu dikaji semula dengan mengambil kira beberapa faktor.
“Perkara ini boleh menjejaskan pembangunan dan ekonomi negara kerana nisbah seorang jurutera berbanding penduduk di Malaysia, adalah jauh lebih rendah jika dibandingkan dengan negara Jepun dan Jerman.
“Saya setuju untuk kaji semula gaji dan imbuhan dalam skim Kejuruteraan Perkhidmatan Awam dengan mengambil kira faktor-faktor seperti kepakaran kejuruteraan, kos sara hidup dan sebagainya,” katanya.
Beliau berkata demikan pada Majlis Makan Malam Ulang Tahun Ke-50 Lembaga Jurutera Malaysia (LJM).
Turut hadir sama, Menteri Kanan Kerja Raya, Datuk Seri Fadillah Yusof.

Tambahnya, dalam usaha memartabatkan profesion tersebut, jurutera Malaysia perlu lebih agresif untuk berinovasi serta menghasilkan produk dan teknologi yang mempunyai nilai pasaran yang tinggi.
“Kerajaan sentiasa menggalakkan usaha-usaha penyelidikan dan pembangunan (R&D) agar Malaysia bukan lagi menjadi sekadar pengguna teknologi tetapi sebaliknya pencipta dan pengeluar teknologi. Inilah yang kita harapkan,” jelasnya.
Sementara itu, beliau berharap agar pemindaan Akta Pendaftaran Jurutera 1967 dapat dipercepatkan.
“Saya dimaklumkan LJM kini dalam usaha meminda Akta Pendaftaran Jurutera 1967 dan pindaannya diharap dapat disegerakan supaya mampu berperanan sebagai badan kawal selia profesion kejuruteraan yang berkesan dan profesional demi memelihara kepentingan dan keselamatan orang awam, ” katanya. – KOSMO! ONLINE


Kane muncul penyelamat Spurs
Oleh KOSMO!

20 Ogos 2022, 9:38 pm
LONDON – Tottenham Hotspur meneruskan rentak cemerlang apabila mencatat kemenangan 1-0 ke atas Wolverhampton Wanderers pada aksi Liga Perdana Inggeris (EPL) sebentar tadi.
Kemenangan tipis di Stadium Tottenham Hotspurs itu sudah cukup untuk memastikan Spurs terus mengekalkan rekod tanpa kalah dalam tiga perlawanan setakat ini.
Skuad bimbingan Antonio Conte itu sebenarnya dilihat lebih bernasib baik membawa pulang tiga mata berdasarkan jumlah percubaan yang dilakukan mereka sepanjang 90 minit.
Namun, ketumpulan penyudah jentera serangan Wolves menyelamatkan gawang Spurs yang terpaksa menunggu sehingga minit ke-64 untuk menjaringkan gol menerusi penyerang prolifik England, Harry Kane.
Kapten Spurs itu menanduk masuk hantaran daripada pemain yang dibawa masuk dari Inter Milan musim ini, Ivan Perisic sekali gus menjadi jaringan tunggal perlawanan tersebut.
Keputusan 1-0 itu juga menyaksikan Spurs kembali ke landasan kemenangan selepas minggu lalu seri 2-2 dengan Chelsea di Stadium Stamford Bridge.

Situasi berbeza pula buat Wolves yang terus ditimpa malang apabila masih gagal mencatat kemenangan dalam tiga aksi selepas terdahulu seri tanpa jaringan dengan Fulham dan tewas 1-2 di tangan Leeds United. – AGENSI


Air telah surut di Taman Sri Muda
Oleh MOHAMAD NAUFAL MOHAMAD IDRIS

20 Ogos 2022, 9:34 pm
SHAH ALAM – Taman Sri Muda di Seksyen 25 di sini yang terdahulu dinaiki air didapati telah surut sepenuhnya.
Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid berkata, situasi itu dicatatkan pada 6.30 petang selepas hujan lebat telah berhenti dan keadaan terkini adalah renyai di sekitar Shah Alam.
Keadaan sekitar Taman Sri Muda di Shah Alam
Katanya, paras Sungai Klang juga berada dalam keadaan selamat dan air mula surut.
“Sehingga kini, tiada sebarang tindakan pemindahan mangsa dibuat berikutan keadaan di Taman Sri Muda, Shah Alam terkawal.
“Pusat Pemindahan Sementara (PPS) juga tidak dibuka berikutan tiada mangsa dipindahkan,” katanya dalam kenyataan hari ini.
Menurut beliau, terdahulu JBPM Selangor telah menerima panggilan kejadian banjir di alamat Jalan Harapan, Jalan Waja, Jalan Makmur dan Jalan Mahir, Taman Sri Muda, Seksyen 25 Shah Alam kira-kira pukul 5.05 petang tadi.

Ujarnya, sepasukan dari Balai Bomba dan Penyelamat Shah Alam telah ke lokasi kejadian untuk tindakan menyelamat
Ini melibatkan beberapa aset menyelamat seperti lima buah bot penyelamat, dua jentera bersama 27 anggota termasuk pegawai turut digerakkan untuk tujuan tersebut.
“JBPM Selangor berada dalam kesiapsiagaan penuh di Taman Sri Muda bagi menghadapi situasi banjir sehingga keadaan kembali pulih sepenuhnya.
“Para penduduk di sekitar lokaliti itu diminta untuk tidak panik dan terpengaruh dengan viral-viral melalui media sosial,” katanya.
Sementara itu, Ketua Polis Daerah Shah Alam, Asisten Komisioner Mohd. Iqbal Ibrahim berkata pemantauan dilakukan dari semasa ke semasa oleh petugas di lapangan daj sehingga kini semua lokasi jalan boleh dilalui oleh semua jenis kenderaan.
“Polis menasihatkan orang ramai untuk tidak membuat apa-apa spekulasi dengan menyebarkan video-video kejadian banjir yang lama tanpa apa apa kesahihan.
“Ini kerana perbuatan sebegini boleh mengganggu ketenteraman penduduk sekitar kawasan berkenaan,” jelasnya. – KOSMO!ONLINE


Gadis autism dibawa lari lelaki Rohingya ke Kelantan
Oleh MUHAMMAD AYMAN GHAFFA

20 Ogos 2022, 9:26 pm
KOTA BHARU – Seorang gadis autism yang dilaporkan hilang di Kulai, Johor pada Sabtu lalu sebelum ditemui di Kampung Sat, Tanah Merah dekat sini kelmarin dipercayai dibawa lari seorang guru al-Quran yang juga merupakan lelaki etnik Rohingya.
Pemangku Ketua Polis Kelantan, Datuk Muhamad Zaki Harun berkata, mengikut laporan gadis berusia 16 tahun itu juga berada bersama suspek sepanjang tempoh kehilangannya.
Menurutnya, siasatan mendapati, suspek berusia 23 tahun dan polis sedang membuat semakan mengenai kesahihan dakwaan yang mengatakan lelaki itu merupakan guru al-Quran.
“Polis sebelum ini menerima maklumat daripada Jabatan Siasatan Jenayah (JSJ) Ibu Pejabat Polis Daerah (IPD) Kulai mengenai kes orang hilang. JSJ IPD Tanah Merah telah membuat serbuan di Kampung Sat berpandukan kedudukan mangsa yang sempat menghantar lokasinya melalui telefon bimbit kepada ahli keluarga.
“Polis telah menyelamatkan mangsa kira-kira pukul 2.30 petang kelmarin dan gadis itu dihantar ke Hospital Tanah Merah untuk pemeriksaan lanjut,” katanya dalam satu kenyataan di sini hari ini.
Menurut Muhamad Zaki, mengikut keterangan mangsa, suspek yang dikenali melalui aplikasi WhatsApp membawanya menaiki bas dari Skudai, Johor Bahru ke Tanah Merah kira-kira pukul 9.30 malam pada Sabtu lalu.

Tambahnya, lelaki Rohingya itu kini ditahan reman selama tujuh hari dan kes disiasat mengikut Seksyen 376 Kanun Keseksaan.
Kosmo! Online hari ini melaporkan, kebimbangan sebuah keluarga yang kehilangan anak perempuan mereka di Kulai sejak Sabtu lalu berakhir apabila remaja itu ditemui selamat di Tanah Merah dekat sini kelmarin.
Keluarga mangsa mendakwa, gadis iru dikatakan tidak diberi makan secukupnya sepanjang tempoh itu selepas dibawa seseorang individu yang mereka tidak kenali. – KOSMO! ONLINE


Cekup tiga majikan, tujuh buruh paksa diselamatkan
Oleh MOHD YUNUS YAKKUB

20 Ogos 2022, 11:46 pm
KLANG – Tiga majikan dicekup manakala tujuh wanita warga asing diselamatkan selepas menjadi mangsa pemerdagangan manusia sekitar Bandar Botanik 2, di sini semalam.
Dalam serbuan operasi kira-kira pukul 8.30 malam, tiga majikan tempatan itu termasuk seorang wanita berusia antara 33 hingga 67 tahun.
Manakala tujuh diselamatkan berumur lingkungan 30 hingga 43 tahun dalam operasi dijalankan Bahagian D3 Jabatan Siasatan Jenayah Bukit Aman yang diketuai Ketua Ketua Penolong Pengarahnya, Senior Asisten Komisioner Fadil Marsus bersama Bahagian Siasatan Jenayah Ibu Pejabat Klang Selatan dan Jabatan Tenaga Kerja Cawangan Klang.
Sepanjang operasi itu, turut menahan 15 lagi wanita warga asing kerana tidak mempunyai dokumen perjalanan diri sah.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan siasatan dijalankan menunjukkan kesemua mangsa terdedah eksploitasi kerja paksa di sebuah rumah di lokaliti tersebut.
Katanya, mangsa telah dijanjikan pekerjaan tukang cuci di syarikat yang sah dan mempunyai kontrak kerja serta permit kerja yang sah semasa berada di negara asal.

“Bagaimanapun sampai di negara ini, mereka dipaksa bekerja sebagai tukang cuci harian yang dihantar daripada rumah ke rumah, pejabat, kilang dan tadika.
“Selain itu, kesemua mangsa juga telah diarahkan tinggal serumah bersama majikan dan ahli keluarganya,” katanya dalam kenyataan hari ini.
Beliau menambah, pergerakan mangsa juga dikawal kerana pasport dan telefon bimbit dipegang oleh majikan.
Tegas Hoong Fong, mangsa-mangsa juga tidak dibenarkan keluar dari rumah tanpa kebenaran.
“Mangsa rasa telah ditipu dan diperdaya oleh janji agen dan majikannya. Tiga suspek iaitu majikan telah direman selama enam hari sehingga 25 Ogos ini,” ujarnya.
Beliau menjelaskan kes disiasat mengikut Seksyen 12 Akta Antipemerdagangan Orang dan Antipenyeludupan Migran 2007 dan Seksyen 55B Akta Imigresen 1959/63. -KOSMO! ONLINE.


Kajian dapati Covid-19 berjangkit selepas lima hari
Oleh KOSMO!

20 Ogos 2022, 10:00 pm
LONDON – Saintis-saintis di Britain menggesa sekatan Covid-19 kembali dilaksanakan selepas kajian mendapati kebanyakan pesakit koronavirus boleh menjangkiti orang lain untuk tempoh lebih lama berbanding jangkaan, lapor prortal berita MailOnline kelmarin.
Kajian oleh Kolej Imperial London mendapati dua pertiga kes Covid-19 boleh menular  lima hari selepas simptom bermula,  manakala satu perempat masih berjangkit selepas seminggu.
Hasil kajian itu menyangkal garis panduan pihak berkuasa kesihatan Britain yang menyatakan bahawa pesakit Covid-19 tidak boleh menjangkiti orang lain selepas lima hari.
Pada masa ini, pesakit di Britain tidak wajib menjalani kuarantin kendiri selepas positif ujian saringan  Covid-19.
“Pesakit Covid-19 dinasihatkan untuk mengasingkan diri selama lima hari dan tidak menamatkan kuarantin sehinggalah  mereka mendapat keputusan negatif selepas melakukan saringan sebanyak  dua kali,” kata penulis utama kajian berkenaan iaitu Professor Ajit Lalvani dari Kolej Imperial  London.
Hasil kajian itu didedahkan selepas Institut Perubahan Global menggesa London  menimbang semula langkah mewajibkan pemakaian pelitup muka dalam pengangkutan awam dan premis awam tertutup bagi mengurangkan tekanan terhadap pihak berkuasa perubatan menjelang jangkaan peningkatan kes Covid-19 pada musim sejuk tahun ini.

Gesaan itu selaras dengan nasihat Pertubuhan Kesihatan Sedunia (WHO)  supaya orang ramai terus memakai pelitup muka dan mengekalkan penjarakan sosial.
“Belajar untuk hidup bersama dengan Covid-19 tidak bermakna kita berpura-pura bahawa penyakit ini sudah tiada,” kata WHO.
Pemimpin-pemimpin kesihatan memberi amaran bahawa pihak berkuasa kesihatan Britain bakal berdepan krisis pada musim sejuk tahun ini berikutan ancaman tiga penjuru Covid-19, selesema dan kenaikan harga bahan api.
Kajian disiarkan dalam jurnal The Lancet Respiratory Medicine itu  adalah pertama seumpamanya yang mendedahkan tempoh jangkitan koronavirus dalam komuniti. – AFP


Hadiah hari lahir paling bermakna – Sarah
Oleh MUHAMMAD ZUHAILY BADLISHAH

20 Ogos 2022, 8:35 pm
KUALA LUMPUR – Tanggal 20 Ogos 2022 tentunya menjadi tarikh paling diingati buat atlet lompat bergalah wanita negara, Nor Sarah Adi.
Apa tidaknya, Sarah berjaya meraih pingat perak Kejohanan Lompat Bergalah Busan 2022 di Korea Selatan sebentar tadi sekali gus merupakan hadiah paling bermakna buatnya yang genap usia 22 tahun hari ini.
Bukan itu sahaja, catatan yang dilakukannya sebentar tadi iaitu 4.00 meter (m) secara tidak langsung menyamai rekod peribadinya sewaktu muncul juara Sukan SEA Hanoi 2021 di Vietnam pada Mei lalu.
“Saya seronok sangat sebab hari ini hari jadi saya. Seronok sangat hari ini juga saya dapat lompat, menyamai rekod peribadi dan menang perak.
“Saya amat bersyukur kerana siapalah saya underdog kalau nak dibandingkan dengan sembilan lagi atlet lain. Seronok dapat AS$2,000 (RM8,953) untuk tambah duit dalam Tabong Budok Hebat saya.
“Hari yang sangat hebat untuk saya. Selamat hari lahir, saya bangga dengan diri saya,” luahnya dalam hantaran di laman sosial Instagram miliknya sebentar tadi.

SARAH menunjukkan pingat perak dimenanginya pada Kejohanan Lompat Bergalah Antarabangsa Busan 2022 hari ini. FB MAJLIS SUKAN NEGARA MALAYSIA
Ia adalah kejayaan podium antarabangsa kali keempat berturut-turut buat atlet dari Maran, Pahang itu dalam tahun ini sejak mula menempa nama di pentas Sukan SEA Hanoi 2021.
Selepas itu, Sarah tidak lagi menoleh ke belakang apabil meraih tempat kedua pada Sukan Universiti ASEAN (AUG) 2022 di Ubon Ratchathani, Thailand dengan catatan 3.70m bulan lalu.
Atlet dari Maran, Pahang itu kemudiannya memenangi pingat gangsa pula pada Sukan Perpaduan Islam 2022 di Konya, Turki awal bulan ini selepas berjaya melepasi had ketinggian 3.90m. – KOSMO! ONLINE